url: =Phuitong tongciam ~ Peter Suumpi :: ZOMI DAILY\nposted on 6 September 2014 at 5:51 pm Lomkholna: Article, PeterSuumpi, Zingsol\nKhatvei lai in khuapi khat ah aki-it mahmah lawm kingai nungak le tangval khat om hi. Tangval pa pen gal kidona ah maikuan ding ahi hi. Tangval pa galkap sung apai ma in anih un phuitong kung khat suan in kicaimna khat hong bawl uh hi. Akiciamna uh phuitong pen lui gei khat ah suan uh hi. Tangval pa pen galkap sung ah lut in nungak nu in tua phuitong ahin nading ahah kawm in tangval pa hong ciah kik ding hong ngak hi. Tua phuitong kung hong gol mah bang in tangval pa tung aa athuciam piak te zong hong kho semsem hi. Tangval pa galdona pan cidam in hong ciah kik nading nisim in nungak nu in thungen hi.\nGal abei hangin tangval pa hong ciah kik lo hi. Ahihang akicaimna mah bangin nungak nu in phuitong kung akhoi kawm in tangval pa hong ciah ding ngak khinkhian den hi. Kum nga sung vilvel tua bangin amah guak in angak hi.\nMi tampi te in lam-en nawndah ci in hehnem keei ta uh hi. Ni khat ni teitei ciang tangval pa hong ciah kik ding hi ci in nungak nu in um hi. Akum acing khin tua nungk nu anulepa in pasal guat ding vaihawm uh hi. Akiteen nidang azan ciang nungak nu a-inn uh pan paikhia sim hi. “Nulepa mai belmang zut nu” ci in anulpa in inn ah sam kik nawnlo uh hi. Alungsim akizo tawh akibang nungak nu in lui gei aa tua phuitong kung nuai ah bukno lam in hong teng hi.\nKum 10, kum 20 hun te hong kheng toto hi. Mi tampi te in hithu mangngilh khinta uh hi. Ahihang tangval pa hong ciah kik ding nungak nu in phuitong nuai ah tudong mah ngaklai hi. Aman lang mahmah akhe te hong dampai ta hi. Avom sitset asam te tun hong kang ta hi. Khanghamna ii ciaptehna ahi aguai te amaitang tung ah hong kikan zihziah ta hi. Ahihang tangval pa tawh akiciamna uh tuni dong pel lo hi. Nisuah pan nitum ding tua phuitong nuai ah nungak nu in ngak hi.\nCiampel lohna angpom in tangval pa hong ciah ding angakkawm in nungak nu tua phuitong nuai ah hong teeksih ta hi. Ama tangthu athei mipawl khat in tua phuitiong nuai ah aluang phum uh hi. Alamdang khat ah tua ni aa kipan khal, phalbi le tuk khua hun thum teng akikhel hang tua phuitong teh te vullo in zong pulhlo hi. Tua phuitong nuai ah akivui zawh kiimlepaam aa om hun te akhawlcip dide tawh kibang hi.\nTua ni aa kipan tua lui gei ah tangthu khat hong piang hi. Tua phuitong nuai ah hong kiciam lawm kingai khempeuh deihna uh tangtung in akiciamna uh zong kho takpi hi. Anuntakna sung uh ah zong kiteng kha takpi uh hi.\nAliim hoih singkung nuai khat ah ko khangno pawlkhat in Pu Tuan umcih in ka tu ngeingai uh hi. Pu Tuan pen tangthu hong gen na hangin gim mahmah le kilawm hi. Tui haikhat dawn in khatvei hong khuisa hi. Tangthu aman ciang Hau Lun ii khut te deihtak ka hum teta hi. Hau Lun in zong ka lungsim hong tel aitam aman zong ka khut kiptak hong len teta hi.\nAtaktak in cileng Pu Tuan ii tangthu gen tua aa kangaih masak pen hilo hi. Hih kiimlepaam aa om khangno atamzaw pen Pu Tuan ii tangthu gen te ngai in akhangkhia vive ahi hi. Tuni aa kazak tangthu pen kei aading in khiatna hong nei mahmah mawk hi. Asawtlo in keizong galkap sung ah maikuang ding ka hihman ahi hi. Cik ciang ciahkik ding cih kithei khol theilo hi. Hua Lun in zong hong kha kei ning hong ci hi. Ka pai ciangin tua phuitong nuai ah thu na na ngetsak ning hong ci hi. Ahihang tangthu sung aa nungak nu dan in amah bel hai sam kenteh cihpen ka thei hi. Nuntakna vekpi khaam liang in itna lak ding kisam lo hi. Hithu bel ih lawm ngaih te in za leh alung uh nuam hetkei sam incin.\n“Tua leh tua tangval pa kawh om aihia?”\nTua tangthu aman ciang tangthu ngai atamzaw dotdet dotna khat ahi hi. Tangthu ka ngaih masak ni aa kipan tuni dong hih dotna ka dot uh hangin Pu Tuan in alusing in nui hiuhiau den hi. Tua khitciang ateikhut la in tua mun pan hong paikhiat san pahpah hi.\nGal sung ah tangval pa si hiding maw?\nAdang numei tawh kiteng maw?\nGal sung ah liam in hong ciah zo nawnlo maw?\ncih aa kipan ka ummawh kawikawi uh hi. Tangthu aman sim ka dotdet uh ahi hi. Khatve teitei ciang Pu Tuan in hong gen ding in ka lam en hi. Tua dotna pen ko lam-etna sang lunglut huai zaw tham ding in zong ka um uh hi.\n“Hi dotna ken kong dawng mai dia?”\nAw ginna lam ka vek un ka en uh hi. Ko tawh akigual ka theihngeiloh uh khangno khat ahi hi. Amah pen Pu Tuan in tangthu hong gen akipat aa kipan ka gei nai uh ah atu ahi hi. Khualzin in singliim nuai ah atawlnga dan in ummawh ka hihman un atu-ung in ka thusim kha kei uh hi.\nKa vet un lunglut in ama lam ah ka mit teuh hong tung hi.\n“Kei hong en zaw ding naivua, ka thugen ngai zaw ding?” “Na thugen ngai zaw ding”\nTua bang aa hong galho na hangin ka lungsim uh hong tei kikta hi. Ka theihnop mahmah uh thukhat kazak nading uh kum tampi ka ngak khin uh hi. Tua thupen dip kua litlit in ka ngai nuam uh hi.\n“Imm … hunta in um ing. Ka nung hong zuisin khangno. Amah ka gen masak kul ding hi.”\nAteikhut tawh kinang in Pu Tuan hong dingto hi. Tua khangno pa zawn in phuitong kung omna lam ah paikhiat pih hi. Tua khangno pa zong na khempeuh athei khol dan in bang mah dong kikse lo in Pu Tuan ii nung hong zui pah ziau hi. Kei le Hau Lun zong ka khut uh kilen in anung uh ah ka zui sim uh hi.\nKhua nawl lui gei aa phuitong kung nuai ah anih un khawl uh hi. Phuitong kung ahihleh niim dildial in anuai ah atehvul aa pulh teh khat zong omlo hi.\n“Hih maw. Amau akiciam uh aa asuan uh?”\n“Hei. Hih phuitong kung pen hi ei”\n“Tua dan ahileh kei kua cih amasa pen in hong kithei sak ning maw”\nAlim hoihna mun khat ah Pu Tuan tusak in khangna pa in gen hi.\n“Ki theihsak se zong kul kei ei, tangthu ii tawpna hong gen masa phot phot dih ve”\nKo sangin Pu Tuan lawp zaw kaanlai hi. Khangno pa zong khatvei khuisa in gen hong kipan hi.\nTangval pa pen galsung ah asi hilo hi. Gal veng dong bang mah cilo in nungta hi. Gal veng ciang alawmnu tawh akiciamna mun ah hong ciah kik ding in alawmnu tawh kimu ta ding. Ahihang amah lungdam vetlo hi. Ahang pen galsung ah a omna agiahbuk uh gal te in atheih lohkal in buluh hi. Gal te adal kawm in tua khua aa te an ahuansak numei khat tautawh kap khial kha hi. Ahihang tua nu silo hi. Ahihang khetawng in om hi. Tangval pa zong hipen kei khialhna hang ahiciang anuntak sung kei man kavak ding hi ci in hong khentat hi.\nAlawm galkap te in ama kamsait man zong hi ci in thoh uh hangin khialhna khat ka khialh khit ciang adang bang mah khial nuam nawn ke ing ciin thoh zawh in omlo hi. Tua nu teenpih in galsung ah si cihdan aa kithei sak nuam ahihciang aa tua phuitong nuai aa ama ciahkik ding angak alawmnu atheisaklo ahi hi.\nBang mah asem zolo tua numei akawi kawm in kum khat in kum khat hong bei toto hi. Asih zawh kum khat khit ciang adiary laibu a innkuan pih te in mu uh hi. Laibu sung ah phuitong kung tawh kiciamna abawlpih alawmnu nikhat bek zong amangngilh lohna thu, khialhna khat hang in a it mahmah alawmnu tawh akigam latna thu, asih dong in alawmnu alunggulhna thu te kigelh hi.\n“Tua laibu pen hih ah” athong ip sung pan khangno pa in laibu khat hong lakhia hi.\n“Kong gen ding omlai hi. Ka pa in asih madong alawm ngaihnu tung ah ciampello hi. Ka nu tengpih ing aci pong bek mah ahi hi. Unau itna dan, lawm le gual ki itna dan bek tawh amau om khawm uh hi. Kei pen amau ii hong kep naupang hing”\n“Imm … nang zong lungnuam takin na pai in maw. Ama lungsim zong nang tawh ciampello in omkhawm den hi.”\nPu Tuan zong phuitong nuai lung nuam hetlo in takin khasiatna kammal pawlkhat hong gingkhia hi.\n“Kong gen ding khat om lai hi.”\nAthong ip sung pan bungno khat khangno pa in hong lakhia hi.\n“Hi pen kei hong kem ka pa ii guhvui hi. Mun khat ah vuikhawm in ci in ka nu in hong vaikhak hi.”\n“Hi sing nuia ah phum pah lel oo. Amah zong hinuai ah ka phum uh hi.”\nDiary laibu le tangval pa guhvui phuitong kung nuai ah aphum khit ciang khangno pa paikhia hi. Pu Tuan ahileh tua singnuai ah tanglo in tu ngiungeu hi. Khuamui ahihiam meikhu hiam meikhu dan pawlkhat in lui gei le phuitong kung kimkot ah tawmvei hong tuam hi.\nHau Lun in ka khutpan hong kai in ciah ni u hong ci hi. Tua mun pan ciah ding in ka kitawi laitak un phuitong kung ii ahia lam gal ah khat le khat khut kilen in damdam aa apai liim khat ka mu hi. Kei bek amu khial ka hitam ci in Hau Lun kadot leh …\n“Hita leh hita kei leh ‘amau gel’ nawng kai sakse kei oo”\nHau Lun kammal hangin ka mai hong tai hi. Amau zong alung uh leng lua zen ding hiven kei ding in ka kingaihsut ciang hehpih huai ka sa mahmah hi.\nAsawt lo in keizong galsung ah maikuan ding ka hihi. Hau Lun in agensa mah bangin mawtaw gei ah hong khak loh hang in tua phuitong nuai ah kiciamna thu na ngen ding cih ka thei hi.\nKha khat khit ciang Hau Lun kiang pan laikhak kahh ka ngah hi. Lai sung ah Pu Tuan si cih thu, a ihmut suak aa si hi in sih nuam hi cih thu, amaitang tung ah maitai sa in si hi ci thu te kigelh hi.\nPu Tuan in asihma in Hau Lun kiang ah lai khat pia ngei ci hi. Akivui khit ciang simpat ding in vaikha hi. Pu Tuan in hun khat lai in mopawi ding in gelngei in mopa ding ahina thu atangtun lohna thu, ciam apello tua nungak nu ateenpih sawmna aading akisik kikna thu, tua khit ciang tua nungak nu akham zawhlohna aading zong akisikna thu, tua nungak nu angah zawhloh hangin kem ding ci in ahamciam na thu, hibang aa tangthu agengen na hang pen nikhat ni ciang tua tangval pa in phuitong nuai ah alawmnu in ngak cih thei in hong ciahkik theih nading ngimna ahihna thu, tu in ahileh amau tegel nuntakna ii gungal khat kigawm theita ahihman in ka lungkim mahmah hi cih thu te kigelh ci hi.\nKum tampi ka theih nopnop hih tangthu ii tawpna tu in ka thei ta hi. Tangval pa hita leh, nungak nu hita leh, Pu Tuan hita leh, tua khit ciang khuano aa numei nu hita leh avek un itna cihpen atel takpi te ahi uh hi. Itna pen itna tawh it uh aa itna tung ah aciampello mite ahi uhi. Tangthu avek in ka theih gaih khit ciang akigen theilo natna khat ka lungsim sung ah hong lut hi. Hau Lun ii hong laikhak na nuai ah PS in hibang in hong gelh hi.\n“U aw bang bang hang hita leh na thau mawk lot kei in maw.”\nLaigelh masa: NaingNaingSaNay\nPrevious: Hudson Taylor tangthu tomkim\nNext: Thuthak Tomkimcing 6 Sep 2014\nKawlgam kiteelna leh Zomi MP thakte muakna


timestamp: atn

url: =Zomi te amuanhuai leh apicing minam hihna lamah ~ Khup Lian Thang :: ZOMI DAILY\nZomi te amuanhuai leh apicing minam hihna lamah ~ Khup Lian Thang\nposted on 5 December 2018 at 7:17 am UTC+8 Lomkholna: Article, Khuplianthang, Politics\nGalpi khatna ahi zongin galpi nihna ahi zongin a kipatna khiatna leh buaina a bulpi pen Germany a hi hi. Amau’ minam bek ii hamphatna ding deihna tawh minam dangte that mang beisak mang dingin vaihawm uh hi. Leitung gam khempeuh zawhthawh thu tawh amau khut sungah tung sak sawm uh hi. Amau paizia a sepzia uh pen dikna itna ki hello, thuman thutak kihel vet lo hi. Bawltawm phuahtawm thu tawh a hang zong tawm in buaina leh gal piangsak uh hi. Lam khat pen gen leng a gilo mahmah a tatsia mahmah minam khat in tuni dongin ki ciamteh hi. Mimal pawl khat hangin a minam bup lampial uh a, mipite in hoihtak ngaihsun lo in amau’ teelna mah tawh akah amakaite’ hangin a gam bup vut le vai a suak ahi hi.\nLeitung bup galpi lianpi bawlzo, tua hun laitak in leitung bup ii 25% bang a uk ahi British Empire leh, a thahat mahmah Russia gam ahi zongin, leitung ah gam ahau mahmah khat ahi America te to ngam, do ngam uh ahih ciangin tua hun laitak in Germany gam ii dinmun pen thuneu hetlo ding cih theihsa ahi hi. A pilna uh, a siamna uh leh a gam hauhna uh pen nasia mahmah ding ahihna ki mu thei hi. Pilna siamna leh hauhna cihte a neih hangun, diktatna leh thuman thutak tawh na gamta lo uh ahih manin leitung’ tangthu ah a bei ngeilo ding leh a ki lipkhap den ding, a ki phiat theilo tangthu a nei uh suak hi. A khasiat huai penpen ah, khangthak a tu a tate ahi Germany minam bup in amau bangin a khialh kik nawnloh ding deihna tawh, tua hun laitak aa a tatsiatna teng khempeuh uh hoihtak in a neu a lian ii muhtheihna dingin nate lahna (Museum) ah kem zen uh hi. Na tu na tate te kiangah nang pen a bangci mi na hiam, na tu nate te in na tangthu a gen ciangin a bangci mi in hong ciamteh leh na ut hiam?\nPrevious: Tuni Pasian Kammal (Dec 4, 2018)\nNext: Tualsuak gilo om nawnlo, I khuapi Tedim ah ~ Dr. James Dongno


url: =Zefaniah 3 | Siantongluan.net\nZefaniah 3 |\nAma mite mah nengniamin, thumang loin a tatsia, Jerusalem khuapi in gimna ngah ding hi.\nTopa thu ngai nuamlo a, a thuhilhna sang nuamlo hi. Topa muang nuamlo a, a Pasian naih nuamlo hi.\nA uliante, humpinelkai gilkial bang a, a thukhente, keivom gilkial bang uh hi. Zingsang khuavak mateng a saguh nek a nusia nuamlo, a huaiham gamsate tawh kibang uh hi.\nA kamsangte kihisak uh a, kamsang citak hilo uh hi. A siampite in a siangtho nate ninsak uh a, amau angsung ding bek a khualna-un Pasian thukham lehhei uh hi.\nAhi zongin tua khuapi sungah Topa omin, a thuman na bek sem a, a khialin gamta ngeilo hi. Zingsang simin mihingte tungah pelh ngeiloin thutang lak hi. Ahi zongin tua lai-a mihing thumanlote, a sia-in gamta teitei uh a, maizumna mel thei theilo uh hi.\nTopa in hih bangin thu gen a, "A kiphasak mite ka nilkhia a, a gal panmunte uh ka susia hi. A kongzing lampite uh ka kinusiacipsak a, tua lampi kuamah in tawn nawnlo hi. A khuapi uh kisia gawpin kinusia a, a sungah kuamah om nawnlo hi.\nTua ahih manin ka mite in kei hong zahtakin ka thuhilhna ngai ding uh a, mangngilhlo ding uh hi, ci-in ka ngaihsun hi. Ahi zongin a gamtatsiat ngei bangun gamtalai veve uh hi," a ci hi.\nTopa in hih bangin thu gen a, "Tua ahih ciangin minamte ka mawhsak ni hun dong kei hong ngak phot dih un. Minamte leh kumpi gamte kaikhawmin, ka hehna ka thuaksak ding, ka lungsim ka khensat khin hi. Ka hehluatna meikuang tawh leitung khempeuh kangtum ding hi.\n"Tua ciangin minamte lungsim ka hei ding a, amaute in keima tung bekah thu hong ngenin, lungsim kikhatin ka na hong sem ding uh hi.\nA gamlapi Ethiopia gam pekah a om, a kithehthang ka mite nangawn in biakna hong puak ding uh hi.\nTua hun ciangin ka mite in kei nong lehdona hangun maizumna ding bangmah om nawnlo ding hi. Note lak panin a kiphasak, a kihisak mite ka hawlkhia ding a, Jerusalem khua-a ka mual siangtho tungah kei nong lehdo nawn kei ding uh hi.\nNote lakah a kiniamkhiat, mineute bek, ka suaktasak lai ding a, keima tungah huhna hong ngen ding uh hi.\nIsrael mi a omlai sunte, midangte tungah gilo nawnlo ding uh a, zuauthu gen nawnloin, mi khem ding zong ngaihsun nawnlo ding uh hi. Amaute cithei-in lungmuangin om ding uh a, kuamah kihta nawnloin om ding uh hi," a ci hi.\nZion tanu aw, nakpi takin la sa in la, Israel aw, lungdamin kiko in. Jerusalem tanu aw, na lungsim khempeuh tawh lungdam in.\nTopa in na galte hong phiatkhiatsak khin a, hong langpang khempeuh hong hawlkhiatsak khin hi. Topa ahi Israel kumpipa nang tawh hong om a, na launa ding bangmah om nawnlo hi.\nTua ni ciangin Jerusalem khuapi kiangah, "Zion khuapi aw, lau kei in. Na khut thazawsak kei in," kici ding hi.\nTopa na Pasian un note hong ompih a, ama vangliatna in hong gualzosak hi. Note tungah Topa lungkim ding a, ama hong itna tawh hong thakbawl ding hi. Note hangin Topa lungdamin la sa ding a,\npawi hun sungah mi a lungdamte bang ding hi. Topa in hih bangin thu gen a, "Note-a dingin a lauhuai thu ka beisak khin a, na mindaina teng uh kong paihkhiatsak khin hi.\nEn un, tua hun ciangin no a hong bawlsiate gim ka pia ding a, a khebaite honkhia-in, a kipaikhiatpih mite ka ciahpihkik ding hi. Amau maizumna uh minthanna ka suaksak ding a, mi khempeuh in amaute a phat ding uh hi.\nTua hun ciangin, a kithehthang na mite uh kong kaikhawm ding a, leitung mi khempeuh in note hong phat ding uh hi. A tawpna-ah note na cithei kik ding uh hi," Topa in ci hi, a ci hi.\nTedim Lai Siangtho / Laibu: Zefaniah 3


url: =CHIN LEH ZOMI : KHAT KA TEM, KHAT KA PAAI – Tedim Chin India\nHomeLaigelhCHIN LEH ZOMI : KHAT KA TEM, KHAT KA PAAI\nDecember 16, 2017 admin Laigelh 0\n~ Kap Sian Thang @Kush Zomi\nEite tawh a kisai khalo kitotna sung a va kiphuum lut pen ui om muang khat a bil a kaihsak tawh kibang hi. Kumpi Solomon (Paunak 26:17)\nTangthu khat hong gen ning:\nNisuahna lam a gamla mahmah, leitung kiu khat ah ‘Lamka’ a kici khuapi etlawm mahmah khat om hi. Tua khuapi sung ah mipil mahmah Pu Zo Mang kici khat om a, amah pen Zomi nam sung pan Tedim Chin namke (tribe) te ahi hi. Nikhat, Pu Zo Mang’ kiang ah thu dong ding in tangval no khat hong pai hi.\nTangval: Pu aw, na dam hiam? I minam tawh kisai thu dot nop pawl khat nei a hong pai hi veng.\nPu Zo Mang: Dam liailiai tei veng e. Bang thu ahia? Gen dih ve\nTangval: Ai’h leh pu, bang hang a ei Lamka a om Tedim mite CHIN na ki ci kha laizang i hia le?\nPu Zomang: Na question khial teh, ka tu. Question diklo tawh answer dik ki ngah ngeilo hi. Na question ding pen ‘Bang hang a Kawlgam Tedim miten CHIN min hici zakdah laizang uh hiam?’ ci le cin na vai kitel baih zaw ding hi…\nTangval: Tua lian hi ei Pu kong dot nop! Ka buaina kei sang tel theih zaw teh, haha..\nPu Zo Mang: Limtak na ngai aw, ong gen ning ei. Eden huan pan pan zezen ni maw.\nPu Zo Mang: Pasian in Eden huan pan in Adam leh Eve a hawl khiat khit ciang in a suan le khak te uh leitung khempeuh ah kitheh thaang hi.\nHonkhat nisuahna lam manawh in hong pai uh a, Sengam laizang tak (Central China) ah teeng uh hi. MinamVanglian khat suak in 1122 BC kum in Zhou/ZO Kumpi Ukna (Zhou Dynasty) phuan uhi. Ahih hang in gaal kido na ah amau sang a atha hatzaw minam khat(Chin/Qin Dynasty) lel uh ahih man in Sengam khanglam-nisuahna lam(south east) manawh in tai khia suk uh a, Irrawady Guun dung zui suk in Kawlgam saklam(North Burma) ah teng uh hi. Tua pan in Zo guunpi (Chindwin) zuito in Zo guun dung ah tawlpi khat teeng uh hi. Tua pan in pai leuleu in 8th Century AD ciang in zaang gam khat ahi Khampat tung uh a, Khampat ah sawt pi tak teeng in gen a nei mahmah mawng sing khat zong suan uh hi. Gaal tuamtuam nang lah uh ahih man in Khampat panin Mualtung lam, Zogam lam manawh in paito uh hi.\n12th Cent AD ciang in Pu Songthu makai in mi 40 gam zong ding in kuan khia uh a, Khuulpi kici kuahawm(cave) khat va mu in tua khul mun ah teng uh hi. Tua pan in gamthak zong in pai leuleu uh a, Ciimnuai khua sat uh hi\nCiimnuai ah sawtpi tak teeng in mi hong tam uh ciang in khua tuamtuam sat in ki khen khia uh a, Mi tuamtuam in Geltui, Kalzang, Mualbem, Vangteh, Dimpi, Khuasak, Balzaang leh khua tuamtuam te sat uh a, 1550 AD kum in Pu Gui Mang Guite in Tedim khua sat hi.Tua khua ah Teizang, Sihzang, Zou, Gangte, vaiphei, Thahdo cih te leh pau tuamtuam kigawm tampi a teen’ khopna pan un Pau thak khat ahi‘Tedim Pau’ kici hong piang khia hi.\nTangval: Pu..na thugen ong botsat pak ning! … Ai’h leh Pu, den a na gen Chin Dynasty kici pen ei Tedim Chin te’ pi leh pute te hi’n teh maw?\nPu Zo Mang: Deksuai! Hilo. Ei’ pute pen Zhou/Zo Dynasty phuan te hi. Mi pawl khat in a gen’na ah ‘Zo’ a kici mi vanglian/Kumpi khat om a, tua Zo’ i suan le khak, a tu leh ta, ami teng pen Zo’mi, Zomi kici hi, a ci zong om hi. Ahih hang in hih bang tuanthu te pen a proof taktak omlo a, lah up lah huai sam lo hi. Kei bang in buaina tampi a ven’ na ding in um suk lel ing…I pu Zo’ i suan teng Zomi hi hang, ci in sang ziau ing.\nTangval: Tua ai’h leh bang hang a ei CHIN hi kha?\nPu Zo Mang: Zomi ten seng leh paal bawm lian pipi zang in van pua ihih man in Kawl (Burmese) ten seng/bawm puate hong cihna un CHIN mite hong ci uh a, hih pen CHIN min hong piankhiatna hi, a ci om hi. Hih zong den a mah bang in a ‘proof’ bang mah om tuan lo, tangthu gen a ki gen hi leuleu hi. Kawl te’ hong simmawhna kam pau zong hi kha ding hi, zong hi lo thei hi. Kuaman thei lo hi.\nBang teng hi leh, a poimawh pen bel Mikang gamkeek (British Imperialist) te Zogam hong tun uh ciang in ZOMI te pen CHIN ci in hong ciamteh uh a, ‘record’ khempeuh ah CHIN min vive tawh ZOMI te hong ki ciamteh hi.\nTangval: Tua bang ahih leh Kawl ten CHIN hong ci masa, tua teh British ten CHIN tawh hong kipsak dan uh eive mw?\nPu Zo Mang: Tua lian hi. CHIN pen i tualsuak min, i Zo min hilo a, minam dangte’ hong piak hi.\nTangval: Tua bang ahih leh CHIN paikhia leng hi lel lo maw…?\nPu Zo Mang: Ka thugen ong zom sak phot…ka thugen a tawp dong na ngaih zawh leh tel siam pan ni teh.\nBritish te hong lut tan un zong Zomite i vekpi in Chin Hills ah ki om lai hi. 1903 in British ten Manipur leh Chin Hills gamgi khen uhi. Tua zawh a sawt lo in ei Tedim Chin te’ pu leh pate Chin Hills nusia in lampi tuamtuam tawn in Manipur gam Lamka khuapi na tung uhi. Tua lai in khua om nailo ahih man in a ten’na ding uh khua ki saat tawm uhi.\nPu Khan Thuam Valte’ tapa Pu Zen Hang in 1931 kum in Lamka Nuai khua sat a, Bizaang lobuuk ci hi.\nPu Gin Thawng in 1932 Kum in Mata Mualtam khua na sat hi.\nPu Laang Neng’ Tapa Vum Suang leh a Sanggam ten 1945 kum in Singngat khua paam deuh ah khua khat sat uh a, Siimbuk (Pialmun) kici hi.\n1946 in Laang Neng Ngaihte’ Tapa mah Kham Khaw Suan leh Pum Suan in Laamzang khua sat uhi.\n1946 kum bei kuan lam in Pu Siem Gin Baite’ tapa Thang Za Tun leh a naupa Neng Suan in Panglian khua a sat uh hi\nZaang lian kici (tulaitak a New Lamka College veng mun) ah sawtpi a ten’ khit uh ciang in Govt. thupiakna (Zaanggam teng lo mun ding, mihing te mualtung ah teng ding, cih) mang in 1946 kum in Pu Khawi Pum Ngaihte kihem khia a, Tangnuam khua sat hi.\n1954 kum in Pu Lam Khaw Lian Hatzaw’ tapa Go Za Lian leh atapa Lian Za Thang in Singngat khua kiang Paaldai lui gei gaalkap Camp, Lama Camp a ki cihna mun ah tawm vei kinga pak in tua pan in 1956 ciang in Dimmual khua sat uh hi.\n1964 Kum in Pu Suan Za Gin in Lanva khua na sat hi.\nChurachandpur Govt. High School a sem Pu Go Cin Khup in 1957 kum a apension ciang in kumpite(govt) inn a luahna mun Lambulane kici Headquarter veng nusia in Tedim Road 39 miles/Hatzaw quarter/ Laihan Veng peuh a kicih na mun ah gam golpi khat lei a, inn khat lam in teeng hi. Tua bang a Lamka Nuai leh Thingkangphai kikaal a gam awng teng ah amah bek a ten lai in tang khat kisa lua ahih man in Pu Go Cin Khup in Hih bang in la na phuak hi:\nSak Ciang Lamka\nKhang ciang Singkangphai,\nA lai a ngalliam hing e\nAlaitak ah sau suang ing e,\nTung khuaimu bang khat tang a tuang hing e.. ci hi\nLamka khuapi a sat, a teeng masa taktak ei Tedim Chin te’ ihi hi. Khangthak te in hih thu thei le uh cin i Lamka khuapi na itna uh khang hanhan zo ding hi. Lamka khuapi pen i it mahmah ding, iki saktheih pih mahmah ding ahi hi.\nTangval: Kalai, tuabang hi khong maw pu! Tedim Chin te Burma te ci a ong tawngtawng te khong ei khua satsa a teeng uh na hi phiangsan eivele mw..hih thu thei le uh ut tak ing…\nPu Zo Mang: Haha, tua pen no khangthak ten na hanciam mahmah uh kuul ve.\nI thugen zom kik leng, ei Tedim Chin te’ pu leh pate lak a Lamka tung masa pen Pu Zen Hang hi a, a tung a i gensa bang in 1930 kiim a tung hi kha ding hi. Lushei missionary te hang in Christian na suak uhi. Lamka ah Sawt sim tak hong ten’ khit uh ciang in khuavaak hong mu hiaihiai uh a, Biakna kipawlna, leitung vai ah kipawlna neih ding bang hong ngaih sun thei ta uhi.\nTangval: Tun a mong man dektak a ing eih pu!…\nPu Zo Mang: Hmm… I Pawlpi min bang phuak mawk ding i hiam, ci in khuak sa zen mah in na ngaih tuah uhi. Kawlgam i om lai in iki pawlna minte bang hi mawk hiam? cih hong lungngai uhi. Britishte’ hong phuahsak, Zomi khempeuh in phunlo, puamlo a lungdam tak a i saan min tampi hong ngaihtuah khia uhi: Chin Rifles, Chin Levy, Chin Battalion, Chin Labour Corps, Chin Hills, Chin State, Chin Hills special Division, Chin Hills Regulation,…CHIN vive himawk lo hiam, cih hong mukhia uhi. Min tuam dang khat peuh ki minvawh leng Kawlgam a i sanggam teng tawh iki mansuah ding lau uh ahih man in, pumkhat ihih na a kip det na ding cih ngiimna in CHIN kicih ding hong lungngai uhi.\nZomite pen leitung minam khempeuh sung pan a ki it phadiak, a ki ngaina phadik te hi leng kilawm hi. Vaphual tawh a ki ciamteh itna haute hi hang. Kawlgam vaigam ah aki khen zenzen hang un ipu ipa te aki itna uh, aki ngaihnat na uh bei dek lo hi. Mimtang , taang tang ki phelhawm zah a ki itna mansuah nailo uhi. Lamka ah a ten’ zawh nung nangawn un Tedim khua ngai lua in la bang phuah ngaungau uh a, Zin leh leeng khat om leh Chin Hills leh Tedim Khua, i Tedim mipih te’ tangthu zak ding nak lawp mahmah uhi. Tedim khua mu kha lo te nangawn in la phuah zen uhi:\nThei bang a ka seen lai in, Sesum zong ka laizom te\nTong dong ing Dimtui pianlim, Zaalmang in zong man zel ing\nPupa satsa vangkhua hi e\nGaal dot dimtui aw…gal dondon in meel mu nuam ing\nLailung ah vaibang thaam den cia\nZotaang bang dam meel muh dong, Zaal mangpha\nkhawng peuh ci ngau-ngau uhi. Hizah a kingaina te ahih man un a mipih, a sanggam te uh tawh kiman suah ding a lauh man un a kipawlna min ding un zong Kawlgam a te’ hih dan etteh in CHIN cih hong zang uhi. CHIN BAPTIST ASSOCIATION, CHIN YOUTH ASSOCIATION, TEDIM CHIN STUDENTS ASSOCIATION, TEDIM CHIN UNION cih bang in hong phuan ziahziah uhi.\nTangval: Kalai, pu! I pu i pa ten CHIN kici min pen Kawlgam a asanggam te uh itna, lainatna tawh ana teel uh hizen maw!\nPu Zo Mang: Hi lua. Tua lian hi. A sanggam te uh hih dandan etteh, a sanggam te uh’ khekhaap zui a kingaihsun uh hi zen hi! Itna leh lainatna hang bek hi. Ki mansuah khak dig a lauh luat man uh ahi hi.\nTangval: Ei Tedim Chin ten hizah a i it leh amau bang hang a hizah a hong mudah mawk uh ai tam?\nPu Zo Mang: A hang khat om hi. British ten CHIN hong cih uh ciang in ei Tedim pau a zang Zomi te bek hong genna uh hilo in Falam, Khalkha mite tawh hong gawm khawmna uh ahi hi. CHIN = Tedim + Khalkha+Falam, hi mai hi.\nTangval: Khalkha na cih bang maw pu? Meh min maw? Vegetable nam khat peuh hileh kilawm sa ing….. Falam bang a? Falam na gen leh ka lungsim ah India Flag palh salsal khawng ong kilang mawk!\nPu Zo Mang: Hahaha.. Ka tu, tun i buaina a point taktak tungta hang ei. Hih point lian ahi hi Kawlgam Zomi te leh Lamka Tedim Chin te i buai det na.\nTom gen mahmah leng, bang cik hun hiam a kipan in Kawlgam ah CHIN minam sung ah buaina piang hi. Biakna kipawlna vai a buaina leh buaina tuamtuam ahi hi. Tedim mite’n CHIN deih lo uh a, Kawlte’ hong simmawhna kam peuh deih lo ci in Falam , Khaklkha te piak bawl uhi. A dang ten zong CHIN min na deih tuan sam lo uhi. Ahih hangin i mipih Tedim mite mah na vanglian pen uh ahih man in thupai pen uh a, Falam, Khalkha te tung ah CHIN min aana tawh khusak uhi. Tedim kampau ten CHIN paikhia in ZOMI nakpi tak in hong pi bawl uhi.\nKawlgam ah hih bang vengvung teng a pian’ hun lai in mobile phone, internet cihte om nailo a, kikawmtuahna haksa lua lai ahih man in Lamka ten bangmah ki theih pih vet lo in naupang melmawl bang in ki om mikmek lel hi. Hih bang hun laitak in Kawl gam a pan i Tedim mipih i sanggam ten vompi halung vei bang in hong hawk khum in hong ha liit khum uh a, no bang hang CHIN kici phiang san, na sanggamte uh langpang in Falam, Khalkha te gum hi u teh, ong ci mikmek mawk uhi. Hih thu i zak ciangin lamdang sa lua in i am hai phial hi. Falam, Khalkha cih khawng i theih khak loh dan, meh min (vegetable) khawng kisa hi lai tazen hi. I mipih ten CHIN hizah a mudah in ZOMI hizah a ong pibawl na uh zong Falam, Khalkha te tawh aki muhdah luat man uh ahi hi.\nTangval: Ei’ CHIN iki cih na hang ong nak theih pih kei tak uh ei maw Pu.. I sanggam laizom teng i lainat man a CHIN na kici mah hi ve hang maw.. Falam, Khalkha te a meel a puam nangawn uh i muh nailoh, nak kisai khak loh lua mahmah hi ve hang maw\nPu Zo Mang: Hih CHIN leh ZOMI vai a buina pen Kawlgam buain ahi hi. India, Lamka ah Kum 50 val Zomi i hih kawm in Tedim Chin ihi a, buaina khat zong omlo hi. I pu Zo’ suan ihih nungsang Zomi ihi hi. Zomi Council nuai ah member ihih nungsang Zomi ihi hi. 100 percent Zomi ihi a, 100 percent ‘Tedim Chin’ ihi hi. Hih min nih tegel kitukalh peuhmah lo in a luang khawm helhel, tem leh tempaai bang ahi uhi. CHIN leh ZOMI vai ah buaina cin vom cia zong ki neilo hi. A buai pen Kawlgam sung a om i Tedim mipih te hi.\nAmau buai uh ahih leh kiniamkhiatna tawh Lamka ah hong pai in, ‘Sanggamte aw, Falam Khalkha te tawh hi bang buaina na nei mawk ung, CHIN nana kicih khak uh pen ong telsiam lua ung, nong it luat man uh hi…ahih hang in tu in thu leh la ki dang ta a, CHIN pen i lang te Falam, Khalkha te genna hi mawk ta hi. Hehpihna tawh ong telsiam unla , ma pang khawm ni… No a ding in haksa phial ta mah leh CHIN pen beisak ni…..khawng hong ci le uh, ngaihsutna khat om kha thei ding hi\nTangval: Tua zong haksa lai in um ing Pu. Kum 50val i na zatsa min, a zu a ham i thuak pih, nopna dahna i thuak pih sa min, i si gui ah belhta, …I ki pawlna min teng , i Jubilee suang phuhsa teng….. Kiniamkhiatna tawh damtak a hong gen hiathiat hi le uh zong CHIN pen ki mawk nutsiat zo ding in um kei lai ing\nPu Zo Mang: Haksa kha mah ding hi. Ahih hang in tua bang in kiniamkhiatna leh zahtkna tawh hong gamta takpi le uh ei Lamka Tedim Chin te pen gen hak lawmlawm ding in um keng\nTangval: Tua na gen bel ken zong um lel mah ing. A thangpaih huai khat bel, ei a buai kha hetlo, amau a buai zaw hi napi in, sanggamte aw ma pang khawm ni, ci a damtak a ki ho hiathiat omlo, CHIN na ki cih phiangsan uh…cih dan ngen a ong tawng phiangsan un, tua mahmah na sa ing.\nPu Zo Mang: Hih thu pen…Zomite’ vangsiat zong hi kha ve e, Kawlgam ah Democracy puksia in Military Junta/ Dictatorship in hong ki vaaipuak laizang uhi. Siamsinna (education) lam ah nakpi tak in niamkiat pah uh a, lai pilna nei om mel lo in ‘a keelpa tei’, ‘khawthang siampu’ ngen in pumdim mawk uhi. Hih in a alungsim uh tangzai sak lo in kawciik sak mahmah hi.\nTua man in a thugen a lagen na pan un zong ong thangpai saksak uh hi in mu ing. Pil hi le uh hih min neu khat, amau sandan tawh a kibang zolo na thel khat tawh ong telkhial lawmlawm kei un teh. Pil hi le uh damtak in ong holim pih hiathiat ding uh a, TEDIM CHIN buaina zong sawtpi in veng zo ta ding hi. Tun tua bang hilo a , ui hai tot in hong tawng tazen uhi! Minam lian Zomi te hi hang, ci zaw lai uh.\nHih dan a alungsim neu det u leh maban ah hih khial kha ding uhi. Tun bel Kawlgam zong tawm kihong zaw deuhta in, a pil a siam, lungsim lian mahmah tawh vaihawm thei ding pilna nei hong pian khiat uh diehsak hang\nTangval: A lungsim uh kawciik na cih, ong gen tel dih sin aw\nPu Zo Mang: Mipi lungsim nei vetlo uhi. Zomi nampi pen Tedim pau a zang teng bek kipawlna hi het lo hi..cih thei kelkul napi un, ‘Tedim pau’ pen ‘Zo pau’ hi,.. tang cih mawk uhi. ‘Zo pau’ kici pen Zomi buppi, Zomi aki ci khempeuhte’ pau (Official language of th Zo people)cihna ahi hi. Hih thu a zak ciang un i sanggam Zou/Jou te tangtel sihtan bang lian uhi. Sihzang/Teizang ten a za nuam uh tam? Paite te lungkim ding maw? Vaiphei ten a thukim uh tam? Simte ten a nuam ding u hiam?\nDr. Vum Son Suantak laigelh “Zo History” leh Rev.Khup Za Go’ laigelh “Zo’Chronicles” te en leng nak lungsim pici’n peuhmah uhi. Tulai a ZOMI gengen a Tedim pau lo peuhmah a huap zolo mite’ ngaihsut na tawh lei leh van in kikhia hi. Sia Khup Za Go in “Zo’ Chronicle” kici a laibu gelhna ah lungsim picing tak in ZOMI sung ah minam tampi tak hel a, Assam gam a Dimasa minam te nangawn huai lut zen hi! ZOMI in zaa huap sak lua mahmah a, tulai a Zomi fanatic te’ paizia tawh i et khawm ciang in kikhia lua hih man in nuinui kha zezen hi. Sia Khup sang in Pu Dr. Vum Son in mi tam huap zaw lai, khauh pai zaw lai tazen uhi!.\nI sanggam te pen hih bang a lungsim kawciik tawh a paisuak u leh midang khempeuh in taisan ding a, amau Kaawlgam sung a om Tedim pau a zang teng bek Zomi hikha ding uhi. Falam-Khalkha te tawh gal leh sa bang khin zo, tun Sihzang te leh Zou/Jou te a khah suah lailai u leh pen a maban uh thawmhau huai mahmah ding hi. Ka sang kah pih Sihzang nungak khat in, “ Ko sihzang numei te pen, Tedim mite’ innsung a ka mo thak ding uh ka nu le pate un a hithei tan in hong phal lo uhi” hong ci mawk hi!\nTangval: Mawk peuhmah… Hmm.. Pu, Den a na gen..Tedim khua mu khalo te nangawn in la phuah ..nong cih leh thu khat phawk ing. Amau Kawlgam a teeng te sang in ei Lamka a teng ten’ Tedim Khuapi it zaw, ngaina zaw tawh kibang phial sa mai veng aw..\nPu Zo Mang: A hang (reason) om hi:\nTedim khua a Guite hausa nunung pen pu Pu Mangsum Guite hi a, a tupa pa Pu Mang Gin Hatlang tawh kisia uh ahihman in Pu Mang Sum in Tedim nusia hi.\nTedim khuapen gaal leh sa in nawk den a, Sak gaal, khang gaal in na nawk tawntung ahih man in kip zo mahmah lo hi. “Tedim khuasung ah Tap sagih vei ki luak a, Khuamtaw sagih vei ki khawh hi”, ci uh hi. Pu Mang Sum’ paikhiat khit ciang in Pu Mang Gin in zong a zi a tate a koih na Rallang khua ah pai in amau te va la ding in aki thawi ciang in Tedim khuasung upa ten, “Sak gaal khang gaal tam hi, koimah ah pai ken, ko bek kimuang lo hi ung” ci in kho uh a, ahihhang in Pu Mang Gin in,“Ka om loh kal a sakgaal khang gaal na lau uh leh, Mualbem a Sukte innpi pa Khan Thuam’ Tapa Kam Hau na sam un” ci in nusia hi.\n1810 kum in Pu Khoi Lam Hatzaw makai in Tel Khat Thawmte leh Gen En Lethil te in Pu Mang Gin’ vaikhakna bang in Mualbem ah pai in Kam Hau Sukte pen Tedim khua ah Hausa sem ding in va sam uh hi. Kam Hau in zong na thukim pih a, Ukpi pa Kam Hau Sukte ci in kisam hi.\nPu Kam Hau Sukte’ nuai ah Tedim khua a Hausa upa sem te hih bang ahi uh hi:\n1.Kam Hau Sukte – Ukpipa\n2.Khoilam Hatzaw — Thu leh la vaanpi\nMang Gin Hatlang — Gal leh sa vaanpi\n4.Kim Thuam Naulak—Hausa upa\n5.Tel Khat Thawmte—Hausa upa\n6.Pau Am Samte—Hausa upa\n7.Gen En Lethil– Hausa upa\n8.Pau Vum Sukte— Hausa upa\n9.Kai En Hatlang — Hausa upa\nKi thutuak in vaihawm siam mahmah uh ahih man in Tedim khua kip in khangto mahmah a, Gaal in zong nawk ngam nawn het lo in mihing zong kibehlap a, inn 300 pha pah uh hi. Pu Kam Hau sukte, Pu Khoi Lam Hatzaw leh Pu Mang Gin Hatlang te ki tuak lua mahmah uh ahih man in Vaiphei te in la khat phuah uh a:\nSinthu Soi ding Tual On’ pa (Pu Khoi Lam)\nDokim’ tu lu Am Thang’ pa aw,(Pu Mang Gin)\nVannuai lutsial a tunna Za Tual’ pa aw’(Pu Kam Hau) ci uh hi\nA tung a ka gen, Ukpi’pa Pu Kam Hau Sukte’ nuai a “Second- in- command”, thu leh la vaan pi pa Pu Khoilam Hatzaw pen ei Lamka Tedim Chin te’ pu khat ahi hi. A suan leh khaak te pen tun New Lamka Go Cin Khup veng a teeng uh hi.\nLa phuk te in: Gaaldot Dimtui aw/ Lailung ah vaibang thaam den cia/Zaalmang in zong man zel ing/Pupa satsa vangkhua hi e ana cih ngaungau khawng uh a kilawmsak na a amawk phuah hilo hi. History limtak thei leng i satsa Tedim khua pen i ngaihnat ding mah ahi hi. Pu Khoi Lam te pawl pen siang gen leng Ukpi’pa sang nangawn in Tedim khua ha ‘Senior’ zaw hi mawk uhi. Ukpipa ava samkhia, ava cial, thuvaihawm amau pawl hi mawk uhi. Tua ahih man in ei Tedim Chin te’n Tedim Khua i hici it khakna pen thu lamdang hilo hi.\nTangval: Hih nong gen leh Tedim khua ka muh nop thasuak, haha. Tukum va zin teitei ning\nPu Zo Mang: Khat hong gen lai ning.\nBritish ten Zogam, Chin Hills vai hawm ding hong kipat uh ciang in Hau Cin Khup Sukte in Tonzang gam uk ding a, apu( anu’ U) Gin Za Thang Hatzaw in Tuipi gam teng uk ding hi, cih kigelhna laipi (document) kipsak uhi. Hau Cin Khup in Ukpi zaa ngah pah in “Tonzang innpi pa, Tonzang Ukpipa” kici hi. Apu Gin Za Thang Hatzaw in a laipi (document) kisia sak kha ahih man in Ukna zaa neithei lo hi. June 9, 1891 kum ciang in Pu Hau Cin Khup sukte in Tonzang gam bek hi lo in Tedim gam ah a Pu Kam Hau Sukte’ Ukpi zaa zong ngah lai hi.\nHau Cin Khup Tonzang gam bek hilo in, Tedim Ukpi zong a suah theihna zia hih bang ahi hi: Ukpipa Kam Hau’ in tapa nih Khaw Cin leh Hau pum(Hau Cin Khup’ pa) nei hi. Hau Pum Pen Hualngo gaal ah sipah a, Hua Cin Khup tagah baih lua ahih man in a nu Tel Ciin in a U Gin Za Thang Hatzaw’ inn, Tonzang ah nawkik pih a, tua tak ah Hau Cin Khup pen apu Gin Za Thang’ tapa nihna, a ki khangual pih, apu no PUM ZA KHAM tawh khangkhia khawm hi.\nHih Pu Gin Za Thang Hatzaw pen ei Lamka Tedim Chin te sung pan Hatzaw beh te pupi khat ahi hi. Atapa Pum Za Kham pen Singngat Sub Division sung a Tonglon khua sat pa hi. Hih thu te limtak ngaihsun leng Tedim Chin te pen Ukpipa Hau Cin Khup nangawn a khankhiatna te hi mawk hi hang. Ei Tedim Chin te sang a aki ZOMI ak zaw te pen suihsuah huai lel hi.\nUkpi pa Pu Hau Cin Khup’ zi pen Pi Vung Khaw Man hi. Vung Khaw Man’ minphuah Man Tuah Kim hi. Tedim gam a om te leh Lamka Tedim chin te kituah khawmna a aphuah ai kha tam? Hih Ukpinu’ minphuah Pi Man Tuah Kim pen Tangnuam, Lamka a om Pu Khup Khaw Zam Ngaihte tawh kiteeng a, tuu leh ta tampi tak nei in nungzek in hong beisan a, Tangnuam hanmual ah kivui hi.\nTangval: Mawk peuhmah! Ei Tedim Chin te Zomi bulpi taktak te kihi mawk lo maw!\nPu Zo Mang: I Zomi hihna pen hizah a kip ahi hi. Tedim Chin te Zomi hilo hi, cih proof thei a om leh leitung ah Zomi kici kuamah om nawn lo ding hi.\nHizahta a Zomi kip kihi na pi in, Mi pawlkhat liinglawng in , I Pawlpi min CBA nangawn ong laih sawm tazen mawk uhi.\nTangval: I pu Zo’ Suan te ihih nung sang, Zomi Council nuai ah Zomi member ihih nungsang bang hang Zomi taktak kisa lo ihi zen tam maw, ci mahmah ing. Hizah a History hoih neite ki hi lai tazen!\nAi’h leh pu, tawl mahmah ta ding in ong um ing, ka lungdam lua thu tampi ong hilh cin…ong na ciah san phot mai lo di ka hia maw..\nPu Zo Mang: Kei zong ka kisil hun pian ta e. Hih phalbi vot nuai ah nitum ma ka kisil kei leh kisil ngam nawn kei mawk ning…tu a zah ci phot mai lo dia mw\nTangval: Ka lungdam lua Pu. Kong dot nop tampi omlai, khatvei ong pai kik ding kahi aw\nPu Zo Mang: Kingah lua ei, Ka tu.\n***** BEITA *****\nHih pu Zo Mang te putu’ tangthu in hong phawk’ sak thute :\nLamka a om Tedim Chin te Pen Zomi bulpi te hi hang\nTedim Chin te pen Kalwgam a Tedim khua phut kip te hi hang\nTedim Chin te pen Lamka Khua sat te hi hang\nTedim Chin te’ Zomi hihna pen i Pu Zo’ suan te ihih man hi. Zomi Council ah member ihih man hi. Burma a Tedim pau a zang Tedim mi hi kei ung, Zomi bek hi ung a kici mite’ hong thukim pih man a Zomi ki hi pan, cih bang hi dek neng lo hi. Amau hong nial man a i Zomi hihna a bei ding hi tuan dek neng lo hi. Sia Pum Za Thang’ kammal kawm leng, “Kisai louuuuuuuu..kisai louuuuuuu”\nThu khup na ding in, Bang hang a Lamka Tedim Chin te in CHIN min pai khia lo ding hiam:\nCHIN min pen ei Lamka ten gitlohna leh mi langpan’ nop man a kizang hi laizang lo a, itna leh lainatna lah na a kizang ahih man in, i ki suanlah pih ding bangmah om kikeuh lo hi. Limtak en leng ZOMI kici pen mi dangte (Lai mi, Falam, Khalkha, mite)lang pan’ nop man ong thahat vengvung tawh kibang zaw hi. Nidang aki tap khap ma un ZOMI peh hizah in tha hat het lo hi. I paidan te limtak en leng cidam huai i sa hiam?\nKidop huai hi. Singkung cidam lo in gah limci gah ngeilo hi, Topa Jesu in ci ngei hi.\nJob Thawngno’ thugen, “ Sia Pum Za Thang in, Tedim mite’ kipum khat theih loh dan pen annkhing lom khawp theih loh tawh kibang hi” ci hi. Tutung buaina a CBA minkheek ding a deih te pen Kawlgam Tedim mi (Zomi bek hi ung, aki ci te) maivil nopna hi peuhmah hi. I maivil sawm te annkhing lomkhawm theih loh tawh kibang mawk leh ei bang suak ding? Pawl pi ki tam saksak mai, pawlpi thuanphuan mai, kipawlna thak phuan phuan mai, kitap khapna pen baihsak mahmah uhi. Hih bang mite tung pan in bang lam en ihi hiam?\nKipawlna tuamtuam tampi tak genloh, hih kipawlna neu-neute’ kikhai khopna ding in Leitung bup Zomi kipawlna bekbek zong nam 4 val khong om tazen hih tuak hi! Sia Do Khup (Khitui Gospel) in , “A tawpna teh, ‘Leitung bup Zomi kipawlna’ te’ ‘kipawlna’ cih khat a om kuul in teh, ci giap hi.\nCHIN paikhia in ZOMI tawh i pawlpi min na laih hang un kua lungkim sak zo ding in kingaihsun mawk nahi uh hiam? ZOMI kipawlna hizah om lak ah, khat na lungkim sak u leh a dang teng na gal uh suak lian ding hi. Na ZOMI uh pen ko’ ZOMI pen hi kha kei, ci in hong tawng veve ding uhi.\nCBA pawlpi min kheng ding vai hawmhawm ten, na tawm ma in na tukna ding uh mu masa un.\nAnnkhing lomkhop theih loh.\nKawlgam leh Mizogam ah a keelpa tei, a mot paupau mi pawl khat in ‘Lamka Tedim Chin te ZOMI hi kei u teh, ong cih man in ei sung ah mi gina lo pawlkhat liinglawng pah in i Pawlpi min CHIN Baptist Association nangawn hong khek sawm tazen uhi. Hih bang a alinglawng mite ong hanthawn ning:\nI Pu Zo’ Suan te ihih man in Zomi hi hang. Mualdawn, Zo dawn a teeng (High landers) ihih man in Zomi te hi hang. Zomi Council nuai a kipawl khawm nam 9 teng Zomi hi hang.\nDr. Vumson Suan tak in “Zo History” a gelhna ah,\n“ The people in Tedim, Lamka, Falam, Mizoram, South Haka and part of matupi call themselves “Zo” – for instance – Zomi, Yo, Zo, Mizo, Zotung, Laizo, Zokhua.” na ci hi.\nPu Vumson in Lamka te Zomi ihih na nak tel mahmah lel hi. Tua ahih leh ei Tedim Chin ten mihai bangma theilo, keelpa tei, kipil sak a mot paupau mite’ thugen um zaw ding maw ahih kei leh Zomi te’ lak a mipil penpen khat ahi Dr. Vumson thugen um zaw ding? Pu Vumson pen nak pil lua ahih man in Kawl Kumpi nangawn in kihta hi! kici zen hi.\nZOMI hih khak loh ding lau a CBA min kheek sawm te aw, khanglo ta un.\nA tawpna leh a poimawh pen ah, Lamka Tedim Chin te pen supna, taan na ding mun nangawn ah a citak viuveu, a dingkip viuveu ki hi a, hamphatna neu no khat peuh delh in ,meikhu lian lamlam bawh, a liing lamlam bawh te ki hi dek neng lo hi. Supna ding mun nangawn ah Cihtakna leh Kip ngiu-ngeuna (honesty and integrity) len kip den te ihi hi.\nLamka ah Paite honpi’ kawmkal ah, kum 100 phial ong ki valhcip lo in i survive viuveu na bang hang hi ding hiam? Tedim Chin te i cihtak tiltel na hang ahi hi. A survive bek hilo in Khangthak te’ sung ah Tedim Chin sentiment hat deuhdeuh zawmah hi. Cihtakna tawh pang tiltel in, hamphatna ding lamlam bawh lo in, minam lianlian peuh pakta tuan sese lo in, meikhu lian lamlam bawh se lo a i om na pen i lawhcin’na thuguuk hi.\nMizogam Zomi te leh Kawl gam Zomite pen Lamka Zomit, ei Tedim Chin te bang lo uh hi. Huih mutna lam peuh a awn pahpah in puk pahpah lel uhi. Ei bang a cihtak na neilo Mizogam Zomi te bang tun ‘Paite’ suak khin zen uhi. Ei a Paite khuukpi sung a omten zong i ‘Tedim mi’ hihna leenkip zo buang hi hang, amau a gaal a om te Paite na suak zaw sop mawk uhi. Tedim pau kalkal anapi in Paite hi ziau uhi. Hih bang mite ‘Meikhu lian bawh’, kici hi.\nPaite aki cih loh kal un Lushei pau in pau cihtak in pau uh a, innsung nangawn ah zang in a tu a tate un ei’ pau sang in lushei pau ngaina zaw sak tazen uh hi. A Zomi min teng uh Mizo min tawh laih uh hi. Ki Mizo sak lua mahmah kimlai Burma ZOMI te’ hu ging khat hong ngaih zek ciang in a zaal zo nuam in Ki Zomi sak mahmah leuleu uhi. Paite hi zel, Mizo hizel, Zomi hi zel,.. hih bang a identity kician a neilo, a liing lamlam a bawh mite pen mi gina in ki sim ngeilo hi. Mikang paunak lui mahmah khat in “Rolling stone gathers no moss” ci hi.\nKawlgam Zomite zong Mizogam Zomite tawh ki gamla lo. Lamka ah ong lut in ong teeng uh a, a kum zong ki vei man lo in Paite pawlpi EBC ah kipia pah, YPA member hi pah in siam lo pipi in Paite pau pah vaivai mawk uh hi. Tun a tu a ta te uh Paite ciik mahmah suak mang khin uhi. Mit siip huai peuhmah in i hatang thak tenten hi.\nLamka ah Paite te tawh kum 100 phial ana teengkhawm Tedim Chin te pen tu dong in Tedim mi hihna lenkip lai in, khauh pai deuhdeuh zawmah hi. Minam, pau leh ham a it taktak te om dan ahi hi.\nThukhupna: Tua ahih man in Tedim Chin kici in beini nei ngeilo in khauh pai deuhdeuh ding a, Tedim Chin a paallut ciang in ZOMI a paal lun sa hi mai ding hi.\nZOGAM, ZOMI’ KHAN KUMKHUA SAWT HENLA, TEDIM CHIN NUNGTA TAWNTUNG TA HEN!


url: =3 Panel Exterior Door Exterior Wood Doors With Gl Panels Decorating Ideas Panel Front Doors Exterior Doors The Home Depot In X In Craftsman Bungalow Lite Righthand Inswing Wheat – finanziamentoliquidita.info\n3 panel exterior door exterior wood doors with gl panels decorating ideas panel front doors exterior doors the home depot in x in craftsman bungalow lite righthand inswing wheat.\nexterior square top doors uberdoors solid knotty alder panel square sticking exterior door, patio doors magnificent panel french door to patio images best front doors panel craftsman exterior door panel mission panel sliding patio door db panel sliding patio door , righthandoutswing mmi door panel exterior doors doors severe weather righthand outswing panel, left handoutswing panel front doors exterior doors the premium panel primed white steel prehung front door, panel exterior french doors luxury lowes patio french doors panel exterior french doors luxury lowes patio french doors exterior doors design modern, panel exterior doors classic arched panel exterior door scale panel exterior doors classic arched panel exterior door scale panel craftsman exterior, panel exterior door gadamerinfo panel exterior door panel front door modern panel front door panel front, panel exterior door mahogany panel square top door doors panel exterior door shaker exterior door panel shaker contemporary walnut double entry door shaker panel exterior door , panel exterior door hockeydusamedisoirinfo panel exterior door panel exterior door panel door exterior panel craftsman exterior, x mmi door panel exterior doors doors windows shaker lefthand craftsman panel stained, craftsman panel exterior door buyers market craftsman panel exterior door.\nPosted on 04/20/2019 04:24:34 am Full size 3-panel-exterior-door-exterior-wood-doors-with-gl-panels-decorating-ideas-panel-front-doors-exterior-doors-the-home-depot-in-x-in-craftsman-bungalow-lite-righthand-inswing-wheat.jpg


url: =INNKUAN PANKHIA: PA PASIAN. A gelh: Khoi Lam Thang - Laibu Saal\nHome > Thuluui/Articles > INNKUAN PANKHIA: PA PASIAN. A gelh: Khoi Lam Thang\nINNKUAN PANKHIA: PA PASIAN. A gelh: Khoi Lam Thang\nINNKUAN PANKHIA: PA PASIAN\nPhoto : Sia Khoi Lam Thang'te Innkuan.\nPasian in numei le pasal bawl a, om khawmsak in, cipha in tampi pha un ci in thupha pia hi. Mipa amah kia a om ding piang thei salo-in a nakguh pan a koppih ding numei bawl hi.\nNupa kitenna pen Pasian' patkhiat ahi hi. Numei le pasal a kiten ciang bek-in a kikhenkhiasa cilesa a kigawmkik ahih manin pumkhat suak-in bukim pan hi. Tua hih manin Lai Siangtho in a kikhaam zolote kipi kiteng hen na ci hi.\nLai Siangtho sungah Pasian leh mihingte' kizopna pen nungak-tangval kingaihna (Gtn: Solomon la) tawh ahi zong, nupa kikal nuntakzia (Gtn: Hosea) tawh ahi zong na genteh hi.\nTopa Jesuh in a masapen na lamdang a bawlna pen Kana khua mopawi lai hi a, tui: lenggah tui suaksak hi. Pawlpi pen mothak bangin, Jesuh pen motalpa bangin kigenteh hi. I lametna vangam nuam zong Tuuno mopipawi kici hi. Thu-um mite nuntakzia, sianthozia ding zong lawpna, lametna tawh siangtho sinsen a mopa a ngak monu bangin kigenteh hi.\nPasian leh thu-um mite' kizopna zong Pa-ta bangin kigen-a, Pasian mahmah mi bangin hong pian ciangin Pasian' Tapa i ci hi.\nTua hi a, mihing ngeina ahih man lel-a, a kipi a kitengte hilo hi hang. Cilesa kilunggulh man bek-a nupa suak-te hilo hi hang. A vaihawm Pasian hi a, Pasian vaihawmna sungah eite a kihel ihi zaw hi. Pasian piansak nasepna ah a kihel khawm dingin Pasian thupha piakte ihi hi. Mihing (numei le pasal) a piangsak: Pasian, kigawmsak in thupha a pia: Pasian, suan le khak pia-in innkuan a piangsak: Pasian ahi hi. Tua Pasian in minthanna leh vangliatna ngah tawntung ta hen.\nItem Reviewed: INNKUAN PANKHIA: PA PASIAN. A gelh: Khoi Lam Thang Description: Rating: 5 Reviewed By: Cinpu Zomi


url: =Global Buanli Family: 2009, ZOMI NATIONAL DAY\n2009, ZOMI NATIONAL DAY\n2009, Zomi Nam Ni Thu Puak\nAkipatcil in thu om-a thu in Pasian hi-in Zomi te or Leitung mihingte zong thu or Pasian tawh anungta , Tualo a apiangtheilo mihingte ihihi. Tua ahihman in i Zomi minam sung ah bangci nuntaakding cih ahizong, koicikhantohding cih ahizong, koicibang a ki-ukding cih ahizong in akisam mahmah ahi Thu or Pasian tawh tonkhawm a ikaalsuanding hun ahita hi.Tua ciang, Zomi te ihihmahbang in ikambehtawh Zomi akicite hilo in iomdan, anuntaakzia, ipilna te tawh Zomi pholaakkhia a itanko hun hita hi. I kamtawh eiteng sung ah ei Zomi te icihcih pong hang midante kiang ah Zomi ihihna itaangkokei leh akilamdanna omlokhading hi.\nPasian Thu leh Zomi\nPasian anseem tampitak or thu um mahmah mitampitak in leitung thuleh ahihkei leh minam vaai ahihkei leh Politics te Pasian thu tawh kisailo kipawllo acibangkeekkhat in minam vaai politics naseemte kitaakbawl in amau leh mau mahmahzong sepngamding septheihding in ngaihsunlokha uhhi. Ataktak in Pasian icih in thu hi-a minamvaai, politics icihtezong thumahmah ahih man in akisailohnading , sepngamlohnading khatzong omkilkello a tuibang a luangkhawmding vive ahihi. i Pasian zong alangkhatlampan enleeng Politician leh minamvaai anaaksep mahmahkhat ahihi. Vantung ah zong politics or minamvaai nanaaksep mahmah uhhi. Satan in Pasian thuneihna deih in haza in atuhsawm takciang Pasian heh in tuankhia a amau minasungvaai buaina hang in politics pikhat hongsuak a tudong election bawl ngaekngek uhhi. Tua ahihman in Pasian naseemte politician vive hi-a politician tezong Pasian nasem vive mah ahihi.\nHongbawlpa Pasian izahtaak kuulmasa a tuaban ah ikhantohtheinading akisam mahmah ahi naupang pattahdaan, pilnasiamna aneisaten azatdan, sum le paai zaozia , sum le paai neikhinsten azatzia, pilnasin khangno ten ngimna, minamveina , kipawlkhawm a nasepkhopnate leh kiim leh paamtawh kiziopna te kin ngaihsut in Nu leh Pa ten khannote pattahzia, pahtawizia te siam in ikisap ahi thu,la.......atuamtuam te ah kilomkhawm a panlaakna mapi ineih hun ta hi.\nNu leh Pa te\nNu leh Pa te in itu ita tetung ah ZOMi ihihna, ingeina, ipau , ilaai, ikhankhiatzia, inuntaakna, behsung phungsungvaai, mokipi kileizia, ingeina,lam,la,puansilh te akipan midantetawh ikilamdanzia, ibiakna, zu kiluup sa kibahzia, sungta putu ki-itzia te teltak a itheisak hun hita hi. Tua ban ah naupangte gutamaw, mihaimaw, mikhelmaw, zukhamkhammaw, minamvei apilnasangpisinding cihte Nu leh Pa khutsung ah akicing in om-a nangma deihsakbang, nangma pattahbang in hongnungtading a nahilh ngeihtuteng mah hongtheiding ahihman in NU leh PA ten Zomi bupkhantohnading keima khutsung ah om a keilo in kaminam khangtoloding hizenmaw cihthute lungngai in ikaalsuanzia te khangkhan hun hita hi. ZOMi hongkhangto leh nangzong akhangto na hihi.\nLaisiangtho leh Pasian in khangnote thupi asak mahbang in khangnote nuntaakna, vaaihawmna, geelna , sepkhiatna te thupi a muibun mahmah hi.I khangno hunsung asia apha tampitak kibawlthei a khangnolaai ihihmahbang in kithahat in nakhempeuh kisemzo kibawlzo hi. pilna siamnazong kisinzo kizongzo a zongkipil takpi hi. Tua ahihman in ikhangno hunte pilna siamna sum le paai zonnading in zang in ipil isaimna te iminam ading in ineihsa pilna siamna, hauhnate zeekkhia ni. Nang nazeekkei a iminam naveikei leh kuaman hongveiloding a nanghang in iminam akiamsuksukding hita hi. Na pil Nasiamna Na hauhna te iminam ading nazatleh nanghang in iminam maaizumloding a iminamkhangto in nangzong akhangto na hihi. Nanghau mahmah pilmahmah napin iminam khangto keileeng mitelak ah naminam zong nageending maaizumkhading nahihman in kizun kipuah hun ta hi.ama adingbek amipilte mipil in kiciamtehlo a midangte ading tawh apilte mipil in kiciamteh hi.Pil mahmah in i minam khantohnading in pilnasiamna hauhnate akisap mahmahbang mah in amimalzong kisam a mikhat bek pawlneilokhat kumpiding amah leh amah kiteel cihbang omtheilo a ateelding apanpihding mitampitak mahzong kisam ahiihman in khangnote zi neilo, Pasal neilo , taneilo in kumtampipi mawkvaakhun hinawnlo hi. Zi , Pasal neilo a kumtampi mawktangvaal, mawk nungak cihtepawlzong kaminam pungkei hen acitawh kibang ban ah kumpiding asitsit na hihi. . Ithate saan ni iminamzong punsawmding ngaihsutpi in nei ta ni nangtung pan i Zogam in mipiltampi tak honglam en gige hi. I Zomi nam pung a ikhantohnading nangkhutsung ah abucing in om hi. Zomi ihihmahbang in iminamna isepkhoptheihpihding ZOMi pasal, ZOMi zimah zong ni iki-itciang bel genvetloh ikitotciang nangawn in ZOMi pautawh ikitot mah nuamzawlaai hi.\nKipawlkhawm a sepkhop hunta\nTuhun laaitak in minamvaai, politics te ah na isepnop hang in aseemtheiding mipil misiam leh sum le paai akicing in ineinaaikei hi. Tuaban ah khatguak a pilnasiamna zong a Zomi bup huhzahdong ding in akitawisang mi i omnaaikei hi. Tua ahihman in mite tawh kikim or mitetung ah ileentheihnading in pilnasiamna, hauhnate inaakzon mahmah kul a tuamun ah kipawlkhawm a sepkhopna naakpitak in hongkisamding hi. Tulaaitak i ZOGAm or gampuate ah ZOMi te bangzah pilnasiamna asinzoding athei kua om a kuateng sum le paaizon nalam ah kiva a bangcisepkhopleeng koicikhantohding cihthute isep hun hita hi. USA gam munkhat bangdan in ZOMi leh ZOMi nangawn lawm nangbangzah khawi ikicihcih mawkleh khantohgimnamloding hihang.\nKa Thu Sun NA\nI Zomi sung nuntaakna hamsatna, mimal giitnaatlohna hang in leitungpilnate kipeel in cihmawhtunna in Laisiantho sanglam kidelh a pilnasaangpipi kitung mah hi. A tawpna sa ah tua zolo a nusiat leitungpilna le Pasianthu kisailo acimi ki omkhading thei hi. Ka cihnop n a ah leitungpilna asintheiding ten sinmasa hamtang ni Laaisiangthozong sintheih laai veve hi.\nI tenna khua ciatciat pan khangnote pilnasina thupitak in vaaihawm masak in nei ni. Ahihtheih leh iminam sung laaitansang onkheempeuh tentanpia in amau kivakna ciatciat ah sang azop zawh nading in leitungbup a om ZOMi ten sum leh paai thu le laa tawh panpih in atawmpeen kumkhat khatte piklnasangsin ZOMi khangno neihding hanciam ni. A sawtlo in ZOGAm hongpaal luunding hi.\nPosted by Thang Khawm Pauzomi at 2:07 PM


url: =Tuhun pawlpi sia sem tamzaw te (Matthai 23:15) :: ZOMI DAILY\nposted on 20 June 2018 at 9:29 am Lomkholna: Biakna, News\nTuhun pawlpi siasem leh ihsia nengneng te i nasep banghi hiam ich ciang, mikangten bel “a blind leading a blind” naci uh hiven, tuadan linlian hilel dih hang e.\nA zenzen in Mitkhua a mulo khatin amah abang mitkhua a mulo khatmah makaih in lamzawt pihleh anih un guam/khuk sungah kia ding uhhi, Farisi te, thukham hilhsiate danlah hi lianlo aihhang tuadan pian vive sia a neina kihi mawkta hi, a tawpna ah bangci hiam cihleh meiliipi sungah ih siate tawh ivekpi kibung khawm ding ihih khak ding lau huai in kingaih sut huai mahmah ta hi.\nTuiphum na hi a, RC na hi a, Seven Day Adventist na hi a, AG na hi a, Full Gospel na hi zongin ih biak Pasian a kibang ahi hi. Hih pawlpi thu nengneng tawh nabuai sese sangin tua kabelh biakna pawlpi ah hong makaih siate a man na hiam, Pasian thupiakte azui zotakpi na uhhiam cih sit huaizaw khading hi. Banghang hiam ich leh LST Mahte 23:15 sungah hih bangin naci hi simkhawm pakni\n“Mihoih a kineihkhem, no Thukham hilh siate leh Farisi mite in gimna na thuak ding uhhi. Note in mi khat bek nangawn na ngah zawhna ding uh na hanciamna-un leitung tuitung lumletin khual na zin uh a, na ngahsunte uh zong note zah nihin a siahuai, hell khuk tungding mi na suah uh hi” LST ah hihbang naci ahihmanin nang le kei khutsung ah omhi, a gina hetlo pawlpi sia asem khat i pawlpi sungah na om khak leh bel den a ih i sim LST in a genmah bang ihi khading hi, ih belh ding pawlpi ih teel khialhloh ding a thupi ahihi.\nMore: Christian te in ih khangcinna bang piciang tawh ih teh hiam?\nQ. A ginalo, a citaklo, a innsung nangawn ukin a makaih zolo, aang akawmthei sia khat i makaihna pawlpi ah Khasiangtho hong tumnuam dingin na um hiam? nang le nang na kidong in.\nNa dawnna :-\nKha Tum theilo dinghi cihna ngaihsut na ahihleh a hun omlai, a ziakai luatma in a kicianzaw belh ding nang i tahuan ahihi. tualo in bel farisite leh thukham hilhsiate mah bangin na pawlpi siapa, sianu tawh hellkhuk (meiliipi) sung natung ding uhhi.\nPrevious: Myanmar, Mawlamyine ah guahtui tamluatna hangin leitolh in Pagoda kisia\nNext: Thuneihna maw i buaipih?\nVondeih Kep Ding – 1 (Pau Khan Kap)\nIran innsang mahmahkhat meikangin kicim, Firefighter mi 30 sikhin ~ ZD


url: =It's OK to Fail: Awww, teh kittehs\nAwww, teh kittehs\nAwwwww, teh kittehs.\nJoyce's Ramblings 23 January 2012 at 19:29\nWake up Mom I am hungry.\nMichele@A Quiet Gracious Life 24 January 2012 at 01:54


url: =Suan le Khakte Gamh Hoih Koih Sak Ni !\nMihingte nuntakna pen khang khat khit khang khatin kizom toto a, I pu in ama khang kizom dingin suan le khak hong nei hi. Tua a suan le khakte kizom suksuk in ei khang ciang I tungsuk ta hi. Ei khang panin I khang kizom dingin suan le khak I nei suk leuleu ding uh-a, tua I suan le khakte na kizom suksukin leitung hun bei dong kizom ding ihi hi.\nMihingte in I suan le khakte luah ding gamh/go kideihsak in I neihsa, I lamsa khempeuh I kholsak hi. Adiakin Zomite zong I suan le khakte adingin gamh a kholsak nuam minamte ihi hi. I pu I pate in a suan le khakte ading hanciam takin nasem uh a, siikkang dolciial na lam sak uh hi. Thau mam thaukaa na nei uh a, khawi le vulh kicing ding na hanciam uh hi. Tua a zon, a khol van gilte pen a suan le khakte milakah a mai neu loh nadingun gamh/go in a nusiat dinga a zon sak, a khol ahi hi. Tua bek tham loin a biak a paai uh lungzai le pasian tungah cihtak uh hi. Tua banah gamtat hoihna cihte zong na ciing mahmah uh a, amau bawng min a siatlohna dingin na kem uh hi. Tua ahih manin “Hawm siam nungta, ne bum puksi” na ci liang uh hi.\nTuhun leitung kikhantophna tawh kizui-in I lenna, I heina kidang man hiam Zomite in pu le pate hong nusiat I gamhte I hemkhia pianpian ta uh hi. Bangteng ahi zongin I suan le khakte ading gamh hoih nusiat sawm kik dih ni. Siikkang dolciial, thau mam thaukaa, khawi le vulh I nusiat zawhloh hangin, a nuai a thute bek nusiat zawh ding hanciam theih ahi hi.\n1. A nungta Pasian zahtakna tawh nuntakna,\n2. Thumaanna le cihtakna twah nuntakna,\n3. I ngeina hoihte theihtel na\n4. I ngeina zia le tongte theihna,\n5. I ngeina silh le teente manpha taka zattheihna\n6. I pau I laite sim thei, gelh thei, pau theihna\n7. Pilna siamna taktak neihna\n8. Itna thukhualna lungsim neihna\n9. Huaihamna lungsim pai khia-a, hawmsiamna lungsim neihna\n10.U sung nau sung itna neihna…..cihte I nusiat thei hi.\nTua ahih manin, i suan le khakte gamh hoih penpente nusiat ciat dingin i biak Pasian in hong makaih hen.\nBy: Sia Do Mung (Mauvom), Tongsan Columnist, Yangon


url: =September 8, 2014 : Nung deuha American Journalist James Foley ngawng ISIS te’n a tansak laitak un British mangkam tawh a pau setset John akici pa pen British thukante’n kankan uh a, a mi tel zo ta uh hi. Asawt lo in a min tawh a kicianzaw in hong suaksak nu’ng ci uh hi.\nJames Foley ngawng a tansak khit uh ciangin asawt lo in a dang khat Steven Sotloff akici zong a ngawng tansak leuleu uh a, tua a tanpa zong John mah kici hi. Anih un a mai uh tuamcip uh ahihman in thukante’n James Foley ngawng tanpa John leh Steven Sotloff ngawngtan pa John pen a mi kibang hi ding hiam cia a kankan laitak uh ahihi.\nJohn a kici maituam khat in August 19 ni-in James Foley ngawng a tansak laitak in “President Obama in ISIS te vanlam tawh a dona hang hi” ci hi. John a kici maituampa’ nasepna sum leh paai tawh a panpihte hidinga upmawh mi 12 British thukante’n ciamteh khin sitset uh hi.


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Videotapes ✖Remove constraint Subject: Videotapes Subject Clippings ✖Remove constraint Subject: Clippings Subject Files by subject ✖Remove constraint Subject: Files by subject Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names McKee, Michael ✖Remove constraint Names: McKee, Michael Names Rent Stabilization Association of New York City ✖Remove constraint Names: Rent Stabilization Association of New York City Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition


url: =ZAM Thupuak :: 17 July 2016 :: ZOMI DAILY\nposted on 16 July 2016 at 1:00 pm Lomkholna: News, Newsletter, Refugee, ZAM, Zomi\nEDU/UNHCR leh sang siapi te kimuh khopna\nJuly 14, 2016 Thursday 9:30am pan 1:00pm sung sanglam sai UN uliante makaihna tawh UN lamte leh Malaysia ah galtaite’ sangsiapi teng tawh kimuh khopna Chinese Assembly Hall ah nuamtak kinei thei hi. Tuasungah Sanglam saipi khat a hi Mimi in UNHCR Lutangpi khat a hi Brian leh Senior Program officer Mohamed Shoman leh te maitanglahna hong nei hi. UN ulian te genna ah galtai naupang te sungpan kumcinglo sangkah pen 43% bang bek om a hihman in, kumcinglo ten nasem lo in lunglut tak a lai a sin theih nang siate leh nu le pa mawh puakna ahihna leh limtak hanthot den ding hong limgen mahmah uh hi. Koikoi ah na om zongun pilna ih thupitsak dinguh kong deihsak pen cih limgen hi.\nTulaitak Malaysia galtai te sungah Volunteer teacher 262 kinei a hihmanin, sia kicinglo a om leh huhna kingen thei cihzong hong gen hi. Sanglam vaisai ten na sangnaupangte list Students data nong puak pahpah kei uh leh Prodection Letter hong kilak kik sak thei hi. Pawlkhat ten protection letter suang napin sangah naupang laihilh lo in nadang a ut khatpeuh semthei a hihmanin hi zaw hi. Tuakhitciangin CLU/UNHCR ulianten mipi tawh nasepzia pulakna hong nei leuleu uh hi. Vai khatpeuh ih neih leh thuneite tawh sepzia dingvai kikup masak hamtang ding thupi mahmah banah, na haksatna te uh hong theisak un, nasem khawm ni cih tawh kizawh bawl hi.\nZAM palaite tawh thungetna\nZAM kum 2016-2017, A (1) Veina\nPalai te thungetna ah REV. DAI SIAM MANG– Church Pastor Zomi Ebenezer Malaysia leh Zomi Education Centre- (ZEC)sangah sangsiapi zong hongsepsak laitak hi. in hong makaihna sungah palaite zuih pah theih ding thumanpha tampi hong hawmsawn thei a hihmanin tha kingah thei mahmah hi. A pawlpi a ding leh Zomi te a ding Topa hong zatsak semsem ta hen.\nSIA NANG KAM THANG– THALMUAL Evangelical Baptist Church (EBC) gambup mission director in Zomite a ding ZAM bulphuh Pasian tung lungdam kohna leh thungetna hong neihsak thei a hihmanin lungdamna lianpi ih ko hi. Amah pen Zomi Innkuan Sentosa Pawlpi tawh Kal 2 sung seminar nei ding a hong zin hi. Hih seminar sungah a kihel nuam khempeuh in Church Senior Pastor Rev. Suan Sian Pau.Ph. 010 364 3091 tawh na ki thuza un.\nPA MUNG TAWH THUNGET KHOPNA: PA THANG SIAN MUNG –Phaiza pen pawlpin a zatman hilo in a beisa kum a kipan khakhat 1 vei Zomite a ding ZAM zum ah khasial a thunget hong makaih pa khat hi. Tukum a dingin a 1 vei hong kihel zawhna hi pan a, mailam hun ah hong thahat semsemna ding kilunggulh mahmah hi. Topan a innkuan, pawlpi leh Zomite a ding cidam leh khansawt in hong siam ta hen.\nNgeina Van Tuamtuam KiLei thei :ZAM zumpi ah ih ngeina vantuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial (Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cih te akipan naupang puan tuamtuam te deihzahzah ki leithei hi.\nZAM zumpi ah nisim zum hon hun sung khempeuh in RHB Insurance kilei thei hi. Hih Health Insurance pen a deih khempeuh in kilei thei lo a, UN Card neite bekin lei thei hi cih mangngilh kei ni!\nHawhna ciahna ah kidawm ni\nMalaysia ah kimat kihen veng nai het lo hi cih phawk tawntung ni. UN Card na neih manin lungmuang pah kei in. UN Card nei a kiman tudong a kitan thei nai lo honkhat om uh hi. UN Card neite zong kiman ahileh a neilote kidop huai zawkaan lai hi. Hong kiman khin leh vaisah mahmah ta hi cih phawk in hawhna ciahna ah kidawm in pilvaang mahmah ni. Mat leh hen ih tuah lohna dingin thungen tangtang ni.\nZato na paiciang Address kisam : Hospital ahih keileh Clinic khat peuhpeuh napai ciangin tulaitak na omna Address kisam tawntung ahih manin, aki gingsa in omgige in. Address cihciang in avengmin bek hilo a, inn Khan nambat, dawlbangzahna, lampimin leh pin code cihte hi a, natheih keileh na tui /mei bil te tungah en in. Na telcian zawhkei leh tua bill te khat keng pah in.\nA ZANGH DING OM A HIH MANIN PIA ZAW : Malaysia zomi genvai kipawlna (ZSM) ah na kipawl naikei leh hong kipawl mengmeng in, tukum a Malaysia leitang pan hong nusia Zomi luang 18 te sungah nang panpihna leh gaalna a piakhia/kihel nailo na na hihlam kiphawk in. Malaysia ah a luangphum nuam a hong kuan kuamah om lo hi. Na zat kuan ciang bekin pia ken la, a zangh ding om a hihman in pia zaw in. “God helps those who help themselves”…\nZOLAI SIMBU : Zogam mipil,miliante laisinna bulpi Zolai Simbu Tanlang – Tanli dong leh namkimbu ,Zolai gualhzia -Zolai Grammar tawh a kithuah laibu hoih mahmah khat RM 30 tawh ZAM zumpan kilei thei hi.\nUN ten mipawl khat sam KIK: Thong pan UN ngah pawl SVP team tawh interview khitciang a card kipia nonlo te UN ten SMS tawh sap kik nei a hih manin Card hong kitengsak,laksak,piak kik nonloh pawl nahih leh UN zum ah zingsang 11am –1pm kikal lapsawm in la, UN card kipia nonlo te bangci bangin hong panpih thei ding nahi uhhiam ci-in va dong in.\nPawlkhat te’n lungdam mahmah sa in kiciah sak hi. Nang zong va kisin in. Zum pan hong mawk ciah omlo hi, Appeal bawl lo a na om leh nang pen rejected/ nolh/san zawhlohsa na hihlam ki theitel in.UN pan na ciahman in nadot nop teng limtak dong in.\nSia Hauthang@ Zomi Media: Tuteng lamkal block om in kiman ziauziau tulnih valta tawh kitan sak in imite kidawp theih tawp kidawm leh hoih ding zasak tek ni KLang pan KL zuan ding te nisim bus Asiajaya khen khit University hospital ngei pan nisim zing nai 8 pan kipan check den uhhi. Atamzaw bel Bagala te leh permit neilo te kaiden uh hi.\nNa UN Vai Nakan Nuam hiam? : Na UN vai lunghimawh in kannop dotnop khat peuhpeuh nanei hiam? UN Department tuamtuam ah lai gelhsaknop naneihleh ZAM Member te ading in pekkhat zong manngenlo in ZAM zumpan lai ki gelhsak theiden hi.\nZAM member ihcihpen ZAM Card bawlngei cihbek hilo in UN card neih khit hanga a renew/ hingsak den te member hi den cihna hi. Refugee na kicih sam hang UN Card na neih naikei leh UN ten kami hong cithei tuanlo hi. Tua a hihmanin Zomi na hih leh ZAM card bawl in. A mau panpih na kisapnai kei leh huh zaw phot in.\nMalaysia khuahun kidawphuai zia\nIh Zomi khat June-06-2016 ni nitak nai 7:00pm hunpawl in,Kotaraya pan Puchongnasem ding apai,a nasepna mun ding tunglo in,kimu nawnlo hi.A tanau ten ZAM Zum hongko pah uh a, ZAM palai Thonglam saiten Thong lam ki kansakpah in,kimu zo tuanlo hi.08.07.2016 ni nitak lam in,ih Sanggampa hongtung kik in,a kizuak na hi mawk hi.A kizuak ih sanggam pa hong genkikdan ah, a TAXI hawlpan a sumteng sut-in,Puchong veng munkhat ah khia hi,a mah zong paipai in, niinbuakna geikhat ah lum ing ci hi.Zingsang nai 4:00am hun pawlin,Kala te mi-2in, niinbuakna mawtaw tungah tuangsak in,gamlapi tuipigeisinglakna ah hongpuak vingveng uh in,koimun hiam cih zong kathei kei hi ci hi.Sing hong tantan sak in an zong vak,nittha RM-18 ta ding hi-in,khakhat 2 vei SUM kithohthei hong ci uhhi ina lawmte ihmutkal in ,yeekhe pua Mawtaw khat hongpai in, a nung ah bawmsim a,munkhat pan tuakkhia in ,tuapan hongciah suak thei hing ci hi.\nZCF klang Camping Sapna\nA tung aa thu tawh kizui in ZCF-Klang in Zomi sungpan Laisiangtho bang a pianthakna\nngah nailo te ading it-na tawh camp kibawl ding a hihmanin a lunglut khempeuh ta ding ZAM Thupuak pan zeisu min tawh kong zawn uh hi.\nZAM Khuado pawi muakna leh Zomi khangnote sungah kilawmtakna a khan semsem nading deihna tawh ih neih a hi Zomi League ah Football leh Volleyball om ding a hi manin biakpiakna pawlpi zui in ih kipumkhatzia ih Zomi pih te kiang lakkhawm/hopsawn na pawi zong suak sak nuam ihhi.in Khangthak Zomi te Ngimna thak,thathak,gualzawhna thak te muding in lungsim thak tawh hong kalsuan ciat un. A hunzui in hong ki zasak toto ding hi.“Gualzawhna pen tualpi laizang pan hilo in, na lungsim pan hongkipan khia hizaw hi./…”\n1. Kham Deih Piang –Keltal RM50\n2. Nang Sian Mung –Vongmual RM50\n3. ZCF Klang Pawlpi RM50\n4. Don Gin Thang –Lailo RM100\nZAM zum leh thupuak a ding panpihna hongpia Zomi u le nau, Khua kipawlna leh biakna pawlpi khempeuh tungah genzawhloh lungdamna lianpi ZAM pan kong tangko uh hi. Topa Zomi te thupha a hiden dingin hong siam ta hen.\nPrevious: Etlawm sa lua ing ~ Lian Tuang\nNext: Turkey gamsung buaina hangin mi 90 si, 1154 liam, galkap mi 1563 kimanta\nTrump in a Team teminding pulak, kilemnading deihin kampau kidawm mahmahta ~ Thang Khan Lian


url: =Naupangte tawh i kilamdanna :: ZOMI DAILY\nposted on 28 September 2018 at 10:27 pm Lomkholna: News, Siamsin\nMihing kum 50 leh 55 kikal pen hoihtak in en leng kilamdanna tampi kimulo hi. Pilna, hatna, khantohna leh thutheihna ah ki bang lel hi.\nAhizongin naupang kum 1 leh kum 5 kikal ngaihsun leng kilamdanna simzawhloh dingdong in kimu thei hi. A pautheilo te pauthei, lampai theilo te lampai thei cihbangin tampi ki lamdang hi\nA lian khinsa te mahbangin a kihalna kum 5 bek hiaa a hihhangin naupang te khangto zawtham uh hi. Tua kilamdanna leh khantohna pen a hang tampi omthei ding hi. Tua te lak ah a liankhin sa te sep loh naupangno te in a sep khat om hi.\nTua pen naupangte in an nel ne uh hi. An a nel in ne uh hi. Haizan sitsetsa ne uh hi. Nawi tui tampi dawn uh hi. An hampi ne suk ziau lo hi. (Naupangte khantohna khempeuh an nel tak in a nek hanguh hi a ci i hi kei hi)\nNaupangno te tungpan mikim in i etteh theih ding khat pen: an neltak aa i hai ding ahihi. An nel haina in cidam sak hi. Gilpi sungah haksatna om nawnlo hi. Pumpi sivui sazang te tungah olno tak in antha puak thei hi.\nI nek khempeuh tha suak zaw hi. Tua ahihmanin nisim i nek an i cidam na dingin ngiahsun kawmsa in nek ding a ki hanthawn i hihi. Baihlamtak a Nalianpi Sepna- Laibu pan\nBanghangin ဟင္းႏုႏြယ္ nek huai mahmah hiam?\nHennunuai pen cancer natna a dalzo zatui hoih mahmah khat a hihi.\nMittang thahatsak mahmah hi. A sial in (a kinethei bangin) a nene te’n mitdal suahkhia liang hi kici hi.\nPumpi a’dingin a hoihna tampi om a hihmanin mipil te’n super nutritious leaf ci in minpia uh hi. A hoihna tampi lakpan cancer natna a’dingin a zatdan tawm gen ding hihang.\nHennunuai a tehte tuitawh silsiang ding hi. A tehlom khat gawizan dingaa tuisak ding hi. Tua sungah kaihlan teh 3 bang hel ding hi. Lemon pumkhat bang tawh kihel zo leh hoih sem hi.\nTua a kigawizan a tui pen zingsang zingthawh ciangin dawn ding hi. Cancer a pianloh nading a hihleh ni khat hai 1 dawn ding hi. Cancer natna khat peuhpeuh a ngah khinsa mi te’n nikhat hai 3 dawn leh dam thei hi.\nTheihding: hih hennunuai tui sungah cikhum khah lo ding hi. A tui a suakkhit phet in dawnpah leng hoih hi. Hunsawt koih dingin hoihlo hi. Siamsin Library\nPrevious: Lungzuang inla, lungkia ken ~ Dong Mung\nNext: Pasian om lo hi ~ Job Cinpi


url: =Condominium Room Rental, in Macpherson / Potong Pasir | PropertyGuru Singapore\n22 Results of Condominium Room Rental, in Macpherson / Potong Pasir\n22 Results of Condominium Room Rental, in Macpherson / Potong Pasir.\n22 Condominiums for rent in Singapore, Room Rental, in Macpherson / Potong Pasir\nNins residences pheng peck road\nThere are 22 condominiums For Rent, In Macpherson / Potong Pasir. If you have a higher budget and looking at exclusivity living with an abundance of facilities and amenities at your convenience, then you might be interested in Condominium room rental.


url: =Hosea 13 | Siantongluan\nEfraim-te beh in thu a gen ciangin a dangte lau uh a, Israel minam beh dangte in Efraim-te beh tung et uh hi. Ahi zongin Baal milim biakna hangin amaute khial uh hi; tua thu hangin si ding uh hi.\nTua hinapi-in amaute khialthuah semsem uh a, a biak ding uh milim a bawl uh hi. Amau ngunte milimin bawl uh a, a hoihtakin khutsiamte a bawlsak uh hi. Tua ciangin, "Hihte tungah biakna pia un," a ci uh hi. Mihing in milim bia-in nam tazen uh hi.\nTua ciangin amaute pen zingsanga kaai meiilum, a maimangpak daitui, ancilna panin huih in a letkhiat ansi, meikhu suahna-a a pai meikhu bangin a maimang ding uh hi.\nKei pen Egypt gam panin note a hong paikhiatpih note Topa Pasian ka hi hi. Tua hun lai-in kei simloh Pasian dang na thei kei uh a, note a hong honkhiapa kei bek ka hi hi.\nSehnel gam keuna sungah note a hong kempa keimah ka hi hi.\nAhi zongin gam hoihna mun tungin na gil uh a vah ciangin na lungsim uh kiphasakin kei nong mangngilh uh hi.\nTua ahih manin humpinelkai bangin note hong sugawpin, kamkei bangin na paina ding uh lampi-ah kong pang hi.\nA no a kilaksak vompi bangin note hong sugawpin kong balgawp ding hi. Humpinelkai bangin hong phualnek pahin, gamsate bangin kong balthanggawp ding hi.\nNo Israel-te kong sugawp ding hi. Kua in note hong huhzo ding ahi hiam?\nNa kumpi ding uh leh na makai dingte uh nong ngen uh hi. Tu-in note hong hon dingin na hong nget uh na kumpipa uh koi-ah om a, note hong hu ding na makaite uh koi lai tung khin ahi hiam?\nNa kumpi dingte uh kong ngawhpiak a, ka hehluatna hangin amaute ka lakhiakik khin hi.\nIsrael mite mawhna leh a khialh-nateng uh limtakin kiciamteh a, tua ciamtehnate limtakin kikem hi.\nIsrael mite, naungek bangin a suahkhiat hun tung napi-in, a hailuat manun suakkhia loin a nu uh sung mahah omom lai uh hi.\nLeinuai-a misite omna-ah a paina ding uh panin honin, sihna ding panin suaktasak ding ka hi hiam? Sihna aw, gimna na piakna-ah amaute ka hehpih kei hi. Leinuai-a misite gam aw, na suksiatna-ah amaute ka khasiat kei hi.\nIsrael mite kiak bangin a pung ahi zongin sehnel gam panin nisuahna huih sa mahmah ka nungsak ding a, a tuikhukte uh leh a tuinakte uh a kangsak ding hi. Tua huih in a manpha nate leh deih theih peuhpeuh leenmang ding hi.\nIsrael-te in a Pasian uh lehdo uh ahih manin a mawhna uh thuak ding uh hi. Galsungah amaute si ding uh a, a naungekte uh lei kidenna ding a, a nupi naupaiite uh kikuikham ding hi, a ci hi.


url: =China Ww-8608 Gy6-150 Motorcycle Part, Coil, Motorcycle Coil - China Motorcycle Parts, Motorcycle Coil\nMotorcycle Parts, Motorcycle Coil, Coil manufacturer / supplier in China, offering Ww-8608 Gy6-150 Motorcycle Part, Coil, Motorcycle Coil, Good Quaility and Nice Pric Elastic Rope, Wide Luggage Rope, High Quality Bicycle Steel/Ruber Materials Pedal for 26′ and so on.\nSupplier Homepage  Product  Electrical system  Ww-8608 Gy6-150 Motorcycle Part, Coil, Motorcycle Coil\nUS $3.27 US $3.24\n200-499 US $3.27\nModel NO.: WW-8608\nmodel GY6 150


url: =PU KAM HAU’ TAPA PU ZATUAL’ KHAN LAI THU - Laibu Saal\nHome > Piankhiatna > PU KAM HAU’ TAPA PU ZATUAL’ KHAN LAI THU\nPU KAM HAU’ TAPA PU ZATUAL’ KHAN LAI THU\nKamhau in a tapa Zatual Thangkhal khua-ah inntuan sakin Hausa semsak hi. Hausa bek tham lo-in Seino gam Maulawn gam leh Vongmual gam teng zong piak beh lai hi.\nZatual in gal leh sa tampi a mat banah, saipi bekbek 30 man hi. Apa Kamhau’ phu a lak kikna-in, Kawl khua sak lam khempeuh simin zo gawp a, Chindwin gun gei-ah gamgi va bawl hi. Tua hun laitakin Zatual pen a pilna leh a letna pha mahmah napi a tapa Haukim’ zi dingin Suangpheite Khuakam’ zi va sut laizang hi. Suangphei Khuakam zong thangpai mahmahin, unau pata lawmlawm zi kisut ci-in a khasiat mahmah laitakin, Zatual’ inntengte khat Suangphei-ah a hawh leh a ciah ciangin Khuakam in a nungah zuisim a, suangphei gam sungah va kaplum hi.\nTua thu huhau-in Zatual leh Khuakam hong kido uh hi. Zakam leh Thangkhalte va kuanin Suangpheite’ gam sungah sul va bawl uh a, Khuakam pawlte in a muh ciangin galsul hi ci-in a nung zui pah uh hi. Zilpiau khua nuai-ah Thangkhalte in napang dimdem uh hi. Khuakam zukhing mual hong tun ciangin hong kitom a, “Zatual aw, ciltual aw, Zo dawng aw, Bang hangin ka zi hong sut na hiam? Na ngap leh hong kuan in,” ci-in to hi. Khuakam zilpiau khangphung hong tun ciangin saizaang’ gam lam a pang Thangkhalte in nakap pah uh a, Khuakam zong puk sukin suangthep kawmah tuksuk hi. Thangkhal te’n a kap hangun suangthep kawmah tusuk a hih manin a kap kikkik uh hangin kha thei nawnlo uh hi. Khuakam a lawmte in delh pah ngamlo uh a, tui duhin a sih dek tak laitakin kamphatna tawh guah hong zu dihdihin silo hi. Tua khit zawh akipan Khuakam’ zi a nung lamah hawh ngam nawnlo hi. Hih thu hangin Suangpheite in la khat na phuak uh a:-\n(a) Ka don loh lal lei do kei bang kih tange, lungtup loh phung lai paai bang kisaai veh,\n(b) Sinthu siam tong ki dawng uh a, lelsiam bel phung lai nawk no samgi bang khen om hen,” na ci uh hi.\nA u anau te’n zong zu leh sa tawh leptuahna kuaman bawlsak lo-in, thu gallep bang bek hong suak hi.\nZatual’ sihna thu:\nMaangkang kumpi in Tonzaang hong sim ciangin, Zatual zong Tonzaangah om kha a, thau lawng khat a gin ciangin thakhatin khua sungah tai to pahin Phaitu tung hi. Tua panin Phaipi-ah India gam Mulam nuai va tung hi. Tua laitakin Thangkhalte pawl khat galtai a apaite na teng uh a, zu lehsa tawh zin na do uh hi.\nZatual leh a lawmte 7 a sih khit ciangin a lutang uh bawm laangpi-in pua-in Thangkhal khua nuaiah ki vui hi. Kamhau’ tate Thuamlian, Lianthang, Thang khawpau leh Khuacinte’ khan’ hun sung gen ding thu tampi om khollo hi.\nZatual pen thanuam mahmah a anu’ khi peuh khil sak thei zel a hih manin a pa in Bumzaang gam tawh a inntuan banah a nu in Vomsem gam piak beh lai hi.( Nu lehpa maimuh ding leh Pasian’ maimuh ding thupi mahmah hi.) Kamhau’ ta tum pen Khuacin hi a ih gensa om mah bangin, Sukte nauzaw inn luah a hih mah bangin Khuacin in tapa sal neilo-in tanu mei 2 bek nei hi. Khuacin’ sih zawh ciangin, Kamhau’ ta Haupum in Kamhau’ innpi luah hi. Tua a hih manin Khuacin’ khang mang hi.\nCollector ; Rev. Thang Siam Lian.\nItem Reviewed: PU KAM HAU’ TAPA PU ZATUAL’ KHAN LAI THU Description: Rating: 5 Reviewed By: Cinpu Zomi


url: =Sales Support Jobs in Fateh Jang, Latest Sales Support Jobs Pakistan - ROZEE.PK\nROZEE.PK is providing latest Sales Support Jobs in Fateh Jang. Register with ROZEE.PK and Apply for Sales Support Jobs in Fateh Jang. Apply online on below listed Sales Support jobs in all major cities of Pakistan


url: =A Manpha Zogam. Agelh - Paul Thangpi - Laibu Saal\nHome > Thuluui/Articles > A Manpha Zogam. Agelh - Paul Thangpi\nA Manpha Zogam. Agelh - Paul Thangpi\nA Manpha Zogam\nAgelh - Paul Thangpi\nAmasa in Zomite leitung ah Zomi hi ing ci-a Minam khat hihtheih nang leh Zogam ci-in Zongei na, Zopau, Zolai zat theihna Gam hong pia Pasian tung ah lungdam thu ko masa hang. Minam khat koi pan kipan, bang hun in kipan cih theih nang in Pau pan ki kan hi. Leitung ah Minam khat ciaptehna ngah theih nangin Gam, leitang neih kisam hi. Gam, leitang i neih kei leh bangzah takin mi i tam zongin minam lian in hong kiciamteh thei lo hi.\nMinam Khat Kipatna Pau (Language) tawh kikan masa\nLeitung ah Pau nam 7000 val om. Tua teng khenpi 4 in ki khen: 1) Indo-European (Europe lam), 2) Sino-Tibetan (Asia lam), 3) Semitic (Arab, Israel, Sehnelgam lam) le 4) Banto (Africa lam). Sino-Tibetan sung ah Pau nam 250 om, tua sung ah Tibeto-Burma nam khat in kihel. Tibeto-Burma sung ah Pau nam 400 val om in Zopau (Zomi pau) nam khat in kihel hi. I pau Tibet lam pau tawh kinai ahihmanin i piankhiatna zong Tibet kiim cihna hipah hi.\nTibeto-Burma Pau etkaakna Pawlkhat\nTaa (a taa)\nPasian’ cih Kammal hong Piankhiatna\n‘Pa’ tibet kam in ‘Pa’ (father) hi in, ‘Tian’ pen Sen pau in ‘Van’ (heaven) acihna hi. Pasian cih kamal a Original in ‘Patian’ hi kha ding hi. Tua man in Lamka lam, Mizo lam leh Sihzang lam te’n ‘Pathian’ na ci uhhi. Pasian (Pathian) akhiatna in ‘Vantung a om thunei pa’ cihna hi. Hih kammal i et ciangin Zomite kipatna mun Tibet leh Sen gam lam ahihna ki mu thei hi (britannica .com /topic/tian).\nSikang(Xikang)-Tibetan Plateau (Sikang-Tibet Mualvum Zang)\nLeitung ah Plateau (Mualvum Zang) tampi om hi: 1) Tibetan Plateau, 2) Columbia Plateau (USA nitumna lam), 3) Atarctic Plateau, 4) Colorado Plateau, (USA Colorado state), 5) The Deccan Plateau (India) cihbangin om in tua sungah Tibetan-Plateau a zai pen hi. A zai na 2.5 millions Km² (1.5 millions miles²) hi. Sikang(Xikang)-Tibetan Plateau, Tibet gam le Sen gam kikal ah om in azai na 924,000 Km² (356,000 miles²), Kawlgam zah khat-le-alang in zai hi.\nSikang(Xikang)-Tibetan Plateau ahihtheihna\nTibet gam tangtawng pek pan Buddhist biakna abia gam hi. Tibet Ukpi (Emperor) masa pen Songtsen Gampo (AD 569-649) in Buddhist akauh mahmah Sen zi leh Nepal zi nei in Tibet gamteng Buddhist suak hi. Zomite tangthu ah ipu ipa te cikmah hun in buddhist asuah lam ki gen/ ki za ngeilo hi. Tibet khuapi Lhasa pan Ukpi te’ ukna gam taktak ah Zomi ipu ipa te om hi leh buddhist na suak ngei ngel ding uhhi. Sikang-Tibetan Plateau mun nidang in “Kham” kici in 1939 kum ciangin Sen kumpi in Sikang (Xikang) province in a min khel hi. Tibet gam ah Gelukpa Buddhism bia in, Kham (Sikang) ah biakna tuamtuam bia hi. Kham a om te “Khampa” kici in Tibet taktak te tawh pau le ngeina tampi kibang napi’n tampi mah kilamdang hi. (tibetculturetour.com/about-kham-tibet).\nKham (Sikang) ah nidangin kumpi 20 val bang om in amau-le-amau ki uk hi. Tua kumpi 20 val te lak ah kumpi a hat zaw deuh:\n1) Muli (Muli Tibetan Autonomous),\n2) Chakla (Sichuan province),\n3) Dege (Sichuan province),\n4) Lingtsang (Sichuan province) le\n5) Nangchen (Yushu Tibetan Autonomous) cihbang ahihi (thelandofsnows.com/kham).\nKum AD 600-900 sung Tibet le Sen (Han Kumpi) in sak le khang pan sim in pawlkhat Tibette suak in pawlkhat Sente suak hi. A sim khaklohte minam neuneu in om suak hi. Hih aki sim khalo minam sung ah “Qiang” minam te kihel hi (china-guide.de/qiang.minority). Sen gam ah minam 56 om in tua sung ah Qiang minam khat in kihel in Tibeto-Burma pau azang nam ahihi. Qiang le Jingpo (Kachin) kinai mahmah hi ci in Sen kumpi in ciamteh hi (wikpedia.org/jingpo-people).\nKachin (Jingphaw, Jingpo) te Sen te’ Ciaptehna\nSen (China) gam ah Kachin te Jingpo in kiciamteh hi. Mimal 150,000 bang pha in Sen gam minampi 56 lak ah kihel hi. Tu in Yunnan Province, Dehong Dai-Jingpo Autonomous ah om hi. Tanglai in Jingpo (Kachin) apu apa te Sikang (Xikang)-Tibetan Plateau nuailam ah om in damdam in Kawlgam le Yunnan gam lam ah lal suksuk hi ci-in Sen kumpi in na ciamteh hi (china.org.cn/jingpo). Tangthu ah Zomi le Kachin (Jingpo) unau kici hi (youtube.com/kachin&chin). Tua ahihleh Zomi zong a sanggamte pianna mah pan a pian kul hi. Tua ahihmanin Zomite zong Sikang-Tibetan Plateu (nidangin ‘Kham’ zong ki ci ngei) pan kipan hi ding hi.\nTibet pan Zogam(Ciimnuai) Atomin\nTibet pan Kawlzang (Kalay gam)\nCope Topa Zogam hong tun in Zomite kiang ah hih mun na tun zawh khang bangzah bang hita hiam, ci in a dawt leh khang 12 bang hita hi ci-in na dawng uhhi. Copa Topa November 1, 1910 in Tedim hong tung hi. Tua ma khang 12 pen kum 500 bang in tuatleng AD 1400 pawl in Zomite Khamtung/Zogam kitungto hileh kilawm hi. Tibet gam (Sikang-Tibetan Plateau, Sikang-Tibet Mualvum Zang) pan AD 850 pawl in khua lumna, zaang lei hoihna mun lam Tuikang (Zo gun, Chindwin river) dung zui in ki zuan hi. Gunkhawm (Khawhkhen) ah tua pan Kale-Kabaw ah kiteeng in tua pan damdam in Khamtung lam ah ki lal to hi (Khamtung mite’ Thu by Cope Topa).\nKawlzang (Kalay) pan Khamtung gam\nZomite Kalay gam a tung hun in Kawlgam Ava ukpi nuai ah om hi (Kum 1364-1555). Tua hun in Ava ukpi Minkhaung I (25 Nov. 1400-Feb. 1422) in ukpi asep lai tak hi (wikipedia.org/Burmamonarchs). Kalay gam teng a tupa Kyitaung Nyo uk sak hi. Kyitaung Nyo in Ava a, a pu kulhpi bang Kalay ah bawl in mipi nasia takin nasem sak hi. Mipite gim mahmah in a liam, a bai tampi om a, ni khat sung in khutme tawng, kheme tawng khut phaam khat bang om den hi kici hi. Hibangin gimna a thuak nuamlo teng mun dang ah damdam in lal hi. Zomite zong hih hun sung mah in Khamtung gam ah ki lal to hi (Siyinbaptist.wordpress.com).\nCiimnuai pan Mun Tuamtuam ah\nKawlzang (Kalay) panin Khamtung kizuan in Ciimnuai ah kiteng hi. Ciimnuai tun hun Saizang khua gei Ciimnuai munlui ah mualsuang kiphut in Kum 1420 in kiciamteh hi. Atunga Kalay gam Kyitaung Nyo uk sung tawh ki tuak hi. Ciimnuai pan in Kum 1500 pawlin Zomite mun tuamtuam ah ki khehthang in Sihzang, Teizang, Saizang, Zo, Vangteh, Dim, Khuano, Tedim cihbangin omna mun zui in Awkaih-Pau tuamtuam hong piang hi.\nGam Leitang neih Manphatna\nIsrael Gam: Galpi nihna lai Judah mite awm 6 bang aki thahna Gam kician aneihloh man ahihi. May 14, 1948 galpi nihna aven zawh kum 3 khitciang Judah mite in Israel gam ci-in Gam Leitang leitung theihpih in nei pan hi. Akiim a Arab gamteng in do huan zel in nuntakna, sisan tampi tawh nang zo ahihmanin tuni dong Israel cih leitung gamlim tung ah om ahihi. Galpi nihna lai in Gam kician nei hileh Nazi te’n a bawlsiat ciangin a gam vuah ciah in kihem thei ding hi.\nSenkaku Islands: Taiwan gam gei, East China Sea ah Tai 7 patlee (7 miles²) bek apha Tuikulh khat Sen le Japan kituh in Galpi 3 na hih Tuikulh pan hong kipan thei ding kici liang hi. Nidang in thupi sa kholo, ngasa ben na ciang bek in kizang himahleh, 1968 in tua Tuikulh nuai ah Namgim tui piang cih atheih uhciang anei nuam kituh hi. Sen in kum 1500 pekpan ko a hi ci, Japan in lah kum 1898 Sen-Japan ki do pan kipan ko a hi ci. Sen te’n tua Tuikulh tung a Vanleng leng peuhpeuh ka kap khia ding uhhi ci-in genkhia, tua hangin Japan in Galkihunna (defense) budget 1.5% ($41.1 Billions) khan in Japan tangthu ah Galkihunna budget tam azat pen hun ahihi.\nFalklands Tuikulh: Kum 1982 in Argentina gam nuai lam, Antarctica Taih neh a om British te Tuikulh Falklands kici Argentina le Britain kituh in nasia tak in kha 2 val ki do hi. Tua Tuikulh ah mi 2000 val bek teng in, gal kido na ah British galkap 255 si in 775 liam a, Argentina Galkap 649 si in 1657 liam hi. Akigawm in Galkap 3336 asi aliam om hi.\nLeitung ah gam Dialkhai (Flag) khempeuh phial ah Colour a San om hi. Sisan tawh lei sa gam cihna hi. Alamdang ah bel ISIS te Dialkhai vomdeda ven maw.\nZogam, Zomite’ Gam\nLeitang khat, gam khat ah i ten hangin kiim le paam pan gal le sate nang zokei leng i gam i leitang suak ngeilo hi. Zomite Khamtung i tung ciangin kuama omlohna mun ahihhangin Pawi gal, Kawl gal, Meitei gal cihbangin sak le khang pan gal tuamtuam in hong sim den hi.\nSaizang Pawi Gal: Ciimnuai pan Saizang khua Pu Mang Sum Thawmte in sat hi ci-in tangthu ah kiciamteh hi. Thawmte in mang sem in, tua khitteh Tawmging, Gualnam, Sukte cihbangin na mang ngei hi. Tawmging mang sung hileh kilawm, Pawi gal hong tung in mitampi hong that ahihman in naupang tampi tak ta ngah in om hi. Ka pu Sim Hang (Tawmging tapa u pen) bang a kem ding omlo in Sihzang ten na kem uh hih tuak hi.\nMeitei Gal: Zomite tangthu ah Meitei te tawh tam kido pen hi. Kum 1834 pan kipan Meitei ten hong sim den uhhi. Kum 1857 in meitei galkap 1500 Zogam sim dingin hong kuan in Zomi-Meitei gal masa kici hi. Kum 1875 in Meitei galkap 3000 Tedim sim dingin hong kuan kik hi. Khaici nam tuamtuam pua in a giahgiah na vuah tuh pahpah a, tua hun pan kipan Meitei kung, Be, Bal, Tangkun, cihte ki nei pan kici hi. Pu Kam Hau zi Pi Ciin Ngul a melhoih mahmah cih leh Saiha tampi neih cih meiteite sal a tai suah Ebuasah akici pa khat tung pan thei ahihmanin Pi Ciin Ngul a luppih masa ding leh Saiha teng atang ding ki seh khin uh ciliang hi (hong zawh ngap lua). Zomite’n na zo kik veve in Meitei te 2000 val si in Thau lawng 287 ngah hi. Mikangte hong tungciang tua Thau teng mah tawh na do uhhi.\nTedim, Zomite’ Khuatheih kipatna\nTedim khua pan Zomite’ khuatheihna (Civilization) hong kipan hi. Kum 1848 in Pu Kam Hau Thukhun hong om in tua pan kipan Zomite’ khuatheihna (Civilization) hong kipan hi. Tedim khua ah Thuk 9 vei kiciang hi kici hi. Gal tam in ki lal san zel cihna hi. Galte nang zo kei leng, Zomite’ khuatheihna omlo ding a, bek thamlo in sak le khang ah mi sila in ki om in Zomi cih minam omlo kha ding hi. Zomite tulaitak i zattang Pau zong Tedim tualsuak Pau hi in, i Lai zong Cope Topa in Tedim tualsuak Aw-Kaih tawh Lai hong bawl sak ahihi.\nZomite tulaitak in Zogam, Kawlgam ah nuntak haksatna hangin leitung gam tuamtuam tung hi hang. Tu laitak lungmuangin nuam i sak mahmah hangin hun khat ciang, nuntakna lauhuai zah dongin om theih nawtloh hun hong tung ding hi. Tua hun ciangin ipu ipa te’n nuntakna le sisan tawh a lei sa gam, Zogam i ciahkik hun hong om ding hi. Tua ahihmanin gamdang i omom na pan Zogam leh Zomi leh-et kik ding hi hang. A Man Pha Zogam puah in, zuun ni.\nKhuado hun nuam! (Happy Khuado!)\nRev. Pau Pian Thang (Paul Htang) Offenbach, Germany\nSpeech by Rev. Pau Pian Thang (Paul Htang) Germany Zomi Khuado October 1, 2016 Frankfurt, Germany\nItem Reviewed: A Manpha Zogam. Agelh - Paul Thangpi Description: Rating: 5 Reviewed By: Cinpu Zomi


url: =February 27 Dinara ~ MUC\nFebruary 27 Dinara\nAdmin 5:46:00 PM Articles, MISSION NEWS\nSabuai Neihman a Topa Tungah Lungdamna\nVEILED COUNTRY | February 27\nKum (7) a cingkhin pan Dinara nitak an limsa lo hi ding hi ven, a nu tungah heh mahmah hi. A kuang sunga om lo-thaangsan tawh kikaang Macaroni sabuai nuai-ah koih suk hi. “ Mommy, Pasian in hih sabuai hong pia hi, cih na thei hiam, ci-in a nu dong hi. A nu in lamdangsa vat hi.\n“ Bang gen na hiam? ci-in dong kik hi. Hih hamsa takin nasem a, a ngah sum tawh vanzuakna pan a va lei hi ven, mi hai bangin kampau nawn ken,” ci-in a tanu haan hi.\nDinara in a nu sel teitei hi. Hi lo hi. Pasian khat om hi, ci-in kigen hi.\n“ Kua in tua bang hong gen hiam? ci-in a nu in dong kik hi. Russia gam ah Pasian om kei ci a, Pasian um lo mi tampi om uh hi. Bang hun a, koi teng pan Pasian in hih sabuai hong pia hiam?\nDinara leh a lawmte in a sangkahna uh panin hehpihna thute za za uh hi. A sia uh khat pen Advnentist thu-um mi khat hi-in, laihilh kawmin Pasian thu hilh thei zel hi.\n“I neih na khempeuh in Pasian kiang pan hong pai hi. Ama tungah lungdam a ko tawntung ding ihi hi, ci-in kihilh uh hi.\nDinara in a nu tungah tua thute gensawn zel hi. A nu in tua bang thute a zak ciangin lamdangsa-in theihbeh nopna lungsim nei semsem hi. Ahi zongin a pa in hamsapi-in nasem a, a ngah sum tawh sabuai lei ahih manin a pa zahtak lohna hi, ci-in ngaihsun hi.\n“Zingciangin sangah pai-in bang hangin naupangte tungah Pasian thu kihilh hi ding hiam ci-in va dong ning, ci-in a nu in ngaihsun hi. A zingciangin a nu zong sangah va pai-in sangsiapipa tawh kimu-in sangnaupangte tungah Pasian thu hilh nawn lo dingin kigen uh hi.\nTua bang buai-na hangin Dinara in Pasian za thei nawn lo ahih manin lungkhamin Pasian thu za nuam mahmah hi.\nKum 9 hong val khinin Dinara in kum 16 cingta hi. A innkuanun inn thak khatah kituah uh hi. Hih munah naupang Lai Siangtho bu lui khat mu kha uh hi. A lang phial bang kikhek khin hi taleh, Dinara in Pasian thu thei nuam lua ahih manin a sim theih bangin simtoto hi. A sim thute a theih loh hangin Pasian thu ahihlam phawk thei hi. Lai Siangtho buppi khat deih mahmah hi.\nKum thum hong cingto a, Dinara in Adventist sang khatah Manglai hong sin hi. Hih sanginn a siate in Sabbath ni ciangin hong kikhawm in, ci-in zawn uh hi.\nDinara in tua kikhopna ah va kihel hi. A kikhawmte in thungen, Lai Siangtho sim, lasa cih bang amuh ciangin Dinara in lamdangsa-in hih kikhopna-ah kihel kik kik nuam hi. Hih tengah hong kikhawm mi a tam zaw pen gamdangmi tampi om uh hi. Hih kikhopna-ah hong pai den a, hih teng a kikhawm tangval tawh hong kiteeng thei uh hi. Dinara in a pasal a neih ciangin biakinn ah kikhawm ahih manin, a lungsimah “ Hih tengah bang hih ka hiam? Ka innkuan, ka beh ka phungte in thu-um mi hi lo, cih ngaihsutna hangin biakinn ah kikhawm nawn lo hi. Va kikhawm nuam hi, ahi zong lau hi. Tua bangin kikhawm lo in a om ciangin a pasal Nikolai in bang hangin Sabbath ni kikhawm nawn lo na hiam, ci-in dong hi.\n“ Ka nu le ka pa in Pasian um lo uh hi,ci-in dawng kik hi. A pasal in, “ bang hangin lau na hiam? Pasian khat bek om hi. Lau na ding bangmah om lo hi, ci-in hanthawn hi. Ka nu ka pate in amau biakna lai siangtho bek sim ding ci uh hi. Ahi zongin Dinara in Lai Siangtho sim nuam hi. A pasal in amau ngeina biakna leh Christian Lai Siangtho kibatnate hilh hi.\nDinara mipihte in amau pasian biakna ah biakna pia ding ci-in, ahi zongin Dinara in Adventist biakinn ah kikhawm nuam hi.A mipihte in ngei-na zui a biakpiakna deih uh a, Dinara in Adventist biakinn ah kikhawm nuam zaw hi.\n“ Phamawh kei,’ pai in,”ci-in Nikolai in dawngkik hi.\n“Na ut utna munah pai theiteh, nangma utna kuamah in hong khaktan zo kenteh, ci hi.\nDinara in Adventist biakinn ah pai-in biakpiakna nei hi; a nuntakna Topa tungah kipia hi. Tu-in Lai Siangtho a sim ciangin lungdamna tawh kidim hi. Lai Siangtho a neihkhakna hangin Topa tungah lungdamko hi. hun a ngahsialin Lai Siangtho sim den hi. Zingsang a thawhtung a kipan nitak a lup hun dong, na khempeuhah Pasian tungah lungdamna tawh kidim hi. Annek, inn sung sabuai-te a kipan Topa tungah lungdamko hi.


url: =5. A Gawgee Mahmah Galkappa’ Mang - Zomi Adventist Innkuan\nA Gawgee Mahmah Galkappa’ Mang\nDaniel Deng Machiek, 39\nSouth Sudan, November 2\nKhanglam Sudan ah galkap sem ahi, thasang in a haat mahmah Daniel Deng Machiek in gal do nuam lo hi.\nAfrica gamkhen nisuahna lamah tualgal hangin sisan hawkbang luangin a om laitakin Daniel in a mipihte that nuam het lo hi.\n2013 kum December kha sungin Daniel in gamsung kilem nadingin ni 3 sung an tangin thu ngen hi.\n“Ka Pasian aw, Nangmah in a maan Pasian na hi hi. Nang’ tungah pasian dang om lo hi. Galkap khat ka hi hi. Ka mite in ka gam mipihte uh hong do sak nuam hi. Nong hehpihna tawh khanglam Sudan mite hong cing hong kem in” ci-in Daniel in thu ngen hi.\nA ni 3 ni ciangin Daniel in zankim laitak in mang’ khat manh hi. Khanglam Sudan khuapi Juba panin bus tawh nai 8 sung a kipai na, Daniel’ lamh kiatna khua ahi, Yirol khua a, a lupna tungah a ihmut laitakin a taang mahmah vantungmi 3 a lupna khaan sungah va kilangh uh hi.\n“Tho to in la, kote tawh la sa khawm in” vantungmi khat in ci hi.\nLamdang sakna tawh kidim kawmin, “Koi pan in hong pai nei vua?” ci-in Daniel in dongh kik hi. “Nang hong Piangsakpa in na thungetna hong dawng hi. Tua hangin nang hong tuiphum dingin hongpai ka hi uh hi” ci-in vanmi in dawng hi.\nA mang’ sung mah ah, Daniel in vantungmite lasak ahi, Jesu’ hong Hotkhiatna pahtawina la sakpih hi. Tua khit ciangin vanmite in khua nawl a om, Yirol Bualpi ah Daniel paipih uh hi. Vanmi khat in Daniel puantual paak sitset khat silhsakin, bual tui sungah tuiphum hi. A dang vanmi 2te in a gei-ah en uh hi.\nSee also Voksa Tawh Buaina\nTua khit ciangin vanmite in Lai Siangtho bu khat pia uh a, tua geinai aa om biakinn khat ah paipih uh hi.\n“Tua lai mun ah a lungluthuai mahmah khat na mu ding hi,” vanmi khat in ci hi.\nTua khit ciangin vanmite mang’ziau uh hi. Daniel ahihleh biakin sungah om hi. Sual tungah mite a sisa-in lum uh hi. Kum 2 gual pasalno khatbek hing lai-in, tua pasalno tawh thu ngen khawm hi. A nget laitak un, tua pawlpi mi sisa khempeuh hong hingkik uh hi.\nTua laitakin, a mangmatna panin Daniel hong khanglo hi. Kum 3 sung a mang’ khiatna a theihnopna hangin a lungsim linglawng den hi.\n2017 kum sungin, Khristian pastor khat tawh hong kimu kha-in tua pa in amah le azi, Sunday kikhop man khit ciangin tuiphum hi. Tui sung panin Daniel hong dintoh ciangin, khankhinsa khat in a hih ngei luat khol loh khat hong gam ta kha hi. Amah nakpitakin kapkhia hi.\n“Bang hangin kap mawk peuhmah ka hia le?” ci-in pastor kiangah dongh hi. “Kha Siangtho’ nasep ai ve tua dan te,” ci-in pastor in dawngkik hi.\nDaniel buaigawp in aheh suak hi. Ahehna in nak kah sak semsem hi. Nakpi takin a maizum hi.\nKhanglam Sudan gam ah pisalte kap ngei khol lo uh hi. A diakdiak in tua bang galkap te peuhmah a kah ding uh gamla lai hi. Ni 2 sung vilvel kitatsat vet lo in, Daniel kap ziahziah hi. Tua khit ciangin, a sanggam nu’ tapa, kum 22 apha Abraham, va hawh hi. A kah ki-ip zo nailo ahihmanin, a ki tuiphum khit a kipan a kap suaksuak ahihna a tupa’ kiangah gen hi.\nSee also Mission News 3rd Quarter 2022: Southern American Division\n“Puno aw, banghang a, tua pawlpi ah ki tuiphum laizang na hiam? Tua pen pawlpi maan taktak hi lo hi ven” Abraham in ci hi.\nAbraham in, Lai Siangtho sung aa Sabbath maan taktak pen a puno hilh cian hi. Tua khitphet in Daniel in a tupa, Abraham’ Seventh-day Adventist Pawlpi ah kikhop ding hong khentat pah lian hi.\nA Sabbath kik ciangin a zi tawh Juba Central Seventh- day Adventist Biakinn ah kikhawm pah uh hi. Tua zawh, kha 3 khit, 2018 kum January kha ciangin a nupa-un ki tuiphum uh hi.\nTui sung panin hong paikhiat ciangin Daniel a khitui malkhat zongh luang lo hi.\n“Ka mang’ taangtung taktak ta ei!” ci-in mipite lam nga phei in hong awngkhia-a, a mangmat mipite tungah genkhia hi.\nA muhthak upna hangin Daniel a lungdam mahmahna a muh uh ciangin a sanggam pasal te nupa zongh hong ki tuiphum uh a, a nu zong tui kiphum dingin a ki gingging hi ta hi.\nTu-in Daniel kum 39 pha aa, Pasian in a thungetna a dawnnate lamdang sa mahmah hi. 2013 kum in Khanglam Sudan gamsung kilem nadingin thu ngen a, Jesu in a thungetna dawngin kilemna maan taktak pia ahih manin—tui kiphumna tawh alungtang Jesu pia ta hi.\n“Ka lung dam mahmah hi. Khitui luanna om nawn lo hi. Ka tui kiphum a kipan lungnopna maan taktak ngah ta ingh,” Daniel in ci hi.\nSabbath sim a Daniel te’ kikhopna ahi, Juba Central Seventh-day Adventist biakinn a, naupangte Sabbath school khante lam nadingin 2016 kum a Sabbath 13na mission sumpi nong piak man un lungdam mahmah hi. Tu kuata sunga nong piak uh sumpi khenkhat tawh zongh i biakinn gei-a i sanginn ding ki lamlai ding ahih manin hong huh lai lai un. Lungdam ei.\nSee also MSS 8: Pasian Umlo Missionary\nKhuamial Sung Pan\n4. Pound 90 Kiam Losing 90 Pounds\nPrev post Sermons of Pr Khin Maung Nyein 13-15\nNext post NULEPA LE TATE KIZOPNA


url: =Manglai Sinna ~ Thu Tatuam (Siyin News)\nFriday, March 23, 2018 Sizaang Thu 2 comments\nTu laitak ih ngam ih lei ii akisapbel sia English hi a, Khal sangkha sung kisin siasua hikale ei asinzo x te atu, ngaisutna in The Siyin Post pan hong hanciam a, April 2, 2018 Monday 9:00 am in Buanman Biakinn ah Honpoai kivawt tu hi.\nSenior Class ah, mi 30 le Junior Class ah, mi 30 bek kisaang tu hi.\nLaisin huntu sia, Monday to Saturday, 9:00 am - 3:00 pm, Credit Hours sia, nai 120 sung hi hamtang tu hi, ni 1 nai 5, ni 24 sung hitu hi,\nThe Siyin Postte in Fund Ks. 50,000/- taw kipan ahikom apanpui nuamte in, kipan puithei hi, ci in, thu kongzasak hi.\npakresky March 24, 2018 at 8:24 AM